text:
Hasil Pencarian
Hasil pencarian untuk kata kunci kajaba (5)
- PAPAGON HIRUP URANG SUNDA YANG BERSUMBER DARI KEARIFAN BUDAYA CIANJUROleh : H.R. Hidayat Suryalaga
28 Jun 2005 - 2:31 pm
Berkisah tentang wilayah Cianjur, akan membawa kita kembali ke masa-masa awal, ketika kearifan para leluhur Tatar Cianjur sangat mewarnai pandangan hidup dan memberi arah perjalanan peradaban masyarakat Tatar Sunda pada umumnya. Keadaan ini terjadi terutama ketika dayeuh Cianjur ditentukan sebagai Ibu Kota Karesidenan Priangan (tahun 1816 s/d 1864 M)*). Untuk menentukan suatu tempat menjadi ibu kota Karesidenan, tentu setelah diadakan penelitian yang cermat mengenai potensi yang dikandung wilayah tsb. Pontensi itu mungkin saja di berbagai bidang, yang pada masa belum lama berselang disebut kajian berdasarkan ipoleksosbudhankam - religi serta pada masa otonomi daerah seperti sekarang mengacu kepada Visi dan Misi Prov. Jawa Barat tahun 2010 dengan 6 core kebijakan.
- SAHA ARI URANG SUNDA TEHH.R. Hidayat Suryalaga
23 Jul 2003 - 10:57 pm
Hiji waktu nu geus kalaiwat dina riungan para tokoh Urang Sunda jeung sawatara anggota DPRD Prop. Jabar basa ngabahas "milih pigupernureun/wagup Prop. Jabar", ti antara anu hadir aya nu nanyakeun ka anggota DPRD Prop. Jabar tea, saha jeung nu kumaha anu disebut SUNDA teh. Ti antara anggota DPRD Prop. Jabar nu aya harita saurang oge taya nu bisa nerangkeun kalawan jentre. Ieu kaaayan teh ngagambarkeun yen wawakil rayat Sunda teh dina buktina mah henteu apaleun kana saha jeung naon anu diwakilanana. Estu pikasediheun pisan. wawakil urang Sunda teu ngartieun kana saha jeung naon ari SUNDA teh.
- TALAGA BAGENDITKu: R. Satjadibrata
11 Jul 2002 - 7:40 am
Baheula, geus rebuan taun ka tukang, aya hiji randa beunghar katelah Nyi Endit. Ieu the saenyana mah nenehna, da ngaranna sajati mah Nyi Bagendit. Manehna the kacida pisan kumedna. Geus taya nu bireuk deui kana kakumedanana. Salian ti pakacar-pakacarna mah tara aya nu lar sup ka imahna. Estuning lain babasan eta mah nirup nyorangan the. Kajaba ti teu aya nu ngawawuhan, Nyi Endit the memang jalma nunggul pinang, geus teu kadang warga, hirup the estu nunggelis. Ari beungharna tea mah tetela. Beh kebonna beh sawahna, imahna ge panggedena di salembur eta mah. Turug-turug ngahaja mencilkeun maneh, ngababakan di tengah pasawahan, nu upluk-aplak. Maksudna teu aya lain, ku bawaning embung campur jeung babaturan, da sieun kasoro tea. Teu kitu mah atuh moal disebut medit.
- Naskah Kuna: WAWACAN LUTUNG KASARUNGOleh: Drs. H. Rd. Hidayat Suryalaga
11 Jul 2002 - 4:55 am
Meureun hidep ge geus nguping, carios sepuh baheula, aya dongeng anu rame, carita pantun asalna, asli dongeng ti Sunda, carita Lutung Kasarung, kieu geura lalakonna.
Kacaturkeun hiji wanci, tempatna di Kahiangan, bujangga karempel kabeh, para pohaci harempak, sareng hiji satria, kasep putra Sunan ambu, nu jenengan Guru Minda.
- CARITA PARAHIYANGAN
30 Nov 2001 - 1:06 am
Carita Parahiyangan teh hiji naskah kuno titilar Karuhun Urang sunda ti Galuh anu pohara munelna, ieu naskah teh luhur pisan ajen sajarahna, teu eleh ajenna najan dibandingkeun jeung pararaton atawa Nagarakretagama, nyaeta anu nyaritakeun hal ihwal katut kaayaan Singasari jeung Majapahit.
Carita Parahyiangan eusina nyarsilahkeun kaayaan pulo Djawa anu nyurug ka bagian Beulah kulon jeung sabagian ka Beulah Wetan; malah nyarsilahkeun Raja Sanjaya basa angkat ti Galuh ka tatar Wetan.
Tempat-tempat atawa daerah anu ditulis dina ieu naskah Carita Parahiyangan sabagian parantos kaungsi raratanana, sarta ti eta tempat-tempat teh loba bahan-bahan sejenna anu bias diguar.


c: text/html

text:
& NbspLufthansa Pek FSX & P3D
nu ngarang Proyék Airbus & proyék OpenSky & Skyspirit & Pek ti ricardo_tv
Ukuran 122 MB
Undeuran 60 111
Dijieun 01-06-2012 04: 19: 47
Robah 15-10-2012 19: 02: 40
ngidinan freeware
Pikeun FSX & Edition uap & P3D v1. * V2 v3 v4 diujiDirectX12 cocog + 3D Virtual kabina
pak luhung kaasup Boeing B737-500, B747-400, B747-800i jeung Airbus A380-841 (sakabehna mibanda VC jeung sora) dina warna tina Lufthansa.
Dina pilihan kategori FSX / P3D milih "Lufthansa Pack"
Deutsche Lufthansa AG (FWB: LHA, OTCQX: DLAKY) (ngucapkeun Jerman: [dɔʏt͡ʃə lʊfthanza]) nyaéta carrier bendera Jerman jeung maskapai panggedena di Éropa dina watesan panumpang sakabéh dibawa jeung ukuran armada. Pamarentah Jerman kungsi 35.68% stake di Lufthansa nepi 1997, tapi pausahaan ayeuna dipiboga ku investor swasta (88.52%), MGL Gesellschaft bulu Luftverkehrswerte (10.05%), Deutsche Postbank (1.03%), jeung Deutsche Bank (0.4%) sarta ngabogaan pagawé 37,042 (sakumaha dina Maret 2007). Ngaran pausahaan ieu diturunkeun tina Luft (kecap Jerman pikeun "hawa"), jeung Hansa (sanggeus Hanseatic League, hiji grup dagang kuat abad pertengahan).
maskapai nyaéta dunya maskapai kaopat-panggedena dina watesan panumpang sakabéh dibawa, jasa ka 18 maksud domestic jeung maksud internasional 203 di nagara 78 sakuliah Afrika, Amérika, Asia jeung Éropa operasi. Babarengan mitra anak, jasa Lufthansa kira-kira maksud 410. [2] Jeung leuwih 710 pesawat eta boga panumpang maskapai armada kadua panggedena di dunya lamun digabungkeun jeung subsidiaries anak.
kantor Lufthansa sacara kadaptar jeung markas perusahaan di Deutz, Cologne, Jerman, jeung basa anak utama operasi (Lufthansa Aviation Center (Lac) jeung hub lalu lintas utama di Airport Frankfurt di Frankfurt am Main jeung hub kadua di Munich Airport. Mayoritas pilots Lufthansa sacara , staf taneuh, jeung attendants hiber didasarkeun dina Frankfurt.
Lufthansa mangrupa anggota wangunna tina Star Alliance, satru maskapai panggedena di dunya, diwangun dina 1997. Nu Lufthansa Group employs urang 117,000 sakuliah dunya of nationalities 146. Dina 2010, leuwih 90 juta panumpang flew jeung Lufthansa (teu kaasup Germanwings jeung Brussel Airlines). Sumber Wikipedia.
Video: Lufthansa ku Polo91240 keur Rikoooo.com

robotstxt: allowed

filter: keep


text:
Mang Warja, urang Blok Wage Desa Luragung Landeuh, Kacamatan Luragung, Kabupaten Kuningan, nawaran Rambutan Walahar nu harita kakara meunang ngala tina tangkalna di karang imahna. “Mangga, bilih bade ngaraosan” pokna, bari seuri. *
12 thoughts on “Walah.., Rambutan Walahar”
-
asa teu rame euy dayeuh teh ayeunamah..loba nuulin k facebook kitu?
-
ari bebeledugan mah ke we urg ngadongeng deuina keur usum shaum…ayeuna urg ngadongeng kaulinan keur leutik baheula..cag!!dimimitian ulin ka walungan cisanggarung…
-
Bagea kang Agah…..sok atuh ngadongeng deui carita bebeledugan ,tos lami teu tingal kelemeng kelemeng na acan, musim panen rambutan kitu , jiga di Walahar ?
-
siap ki doeloer sadaya..ka nu gaduh bumi lemburkuring2007,ka kang maman,kang icuk,kum we ka sadaya teu diwiji-wiji..
numawi waktos kamari teh teu ngalongokan lembur teh nuju pakepuk ku padamelan..na da asa nineung ngan ukur noongan wae mah,keukeuh we hoyong icikibung mencetan keyboard hoyong komentar bari jeung teu komentar teu puguh oge.
prung ah…..
biasana di luragung blok wage, aya kadaharan nu namina ANGLING. didamelna tina ketan nu di olah trus dibungkus ku daun cau nu garing.hampir mangrupa dodol ngan sok ditambahan ku kalapa(gencil).beh ditueun deui blok wage blok Birda(birit dayeuh) aya nu sok ngajual gogorengan GOLONO.didamelna tina hampas tahu,di seupan bari ditambahan bawang daun,jeung samara.trus digoreng make tarigu..huh..bener enak pisan.kudu panas2 ngadaharna dibarengan ku buras+cengek…seuhah….cag!!
ke didieu aya urang walahar cageur..?
-
kang Agah bagea yeuh , kamana bae akang teh , abdi sono mireng bebeledugan na kang agah teh….haturan kang agah wilujeng sumping.
-
Leres pisan Kang Maman ari tos mireng nami rambutan walahar teh sok emut ku nyoplokna jeung amis deuih pokoknamah uwe…nak so pasti(ngiler alias ngacai uey)
-
mang warja adina mang uhe??sae pami janten iklan obat nyamuk…hehe2
-
Teu aya dua na Rambutan Walahar mah Kang Syamsuha, keur amis teh garing nyoplok tina sikina, benten sareng Rambutan nu aya di Jakarta ngan ukur beureum na wungkul tapi semu aseum , nya nempel dina sikina.
-
Mang Warja mani sumuringah bakatin ku atoh panginten, ajeuna teh bingah yen panen rambutan dina musim anu ayeuna sesuai sareng anu dipikaharep.
Kumaha tah kang raos panginten nya rambutan asli Walahar abdimah tos lami pisan teu nyicip rambutan walahar teh.
-
musim keneh kitu Rambutah teh ? akang ge pami bade angkat ka Jakarta teh sok nyejakeun meser Rambutan ti Oleced, meni amis pisan.


text:
Rum (2017) DVDScr Tamil Full Movie Watch Online
SEO Tags:
Rum HD 720p Hollywood Movie, Rum HD Movie Download, Rum Download, Rum Torrent Download, Rum HD Watch Tamil Movie Online, Rum Bluray Movie Free Download, Rum High Quality, Rum Bluray Watch Online, Rum HD Full Movie Online, Rum HD Online, Rum , Rum comedy clips, Rum 1080p, Rum 720p, Rum Direct Link Download, Rum Free Download, Rum Full Movie, Rum Full Movie Dailymotion, Rum Full movie Download, Rum Full Movie Free Download, Rum Full Movie Nowvideo, Rum Full Movie Online, Rum Full Movie Thiruttuvcd.biz, Rum Full Quality, Rum Youtube Watch Online, Rum HD, Rum Herotalkies, Rum HQ, Rum Latest TAmil Movie, Rum Lotus DVD, Rum Movie Youtube, Rum Tamil Movie Wiki, Rum Tamil Movie Wikipedia, Rum thiruttvcd.com,Rum thiruttvcd.me, Rum Torrent, Rum youtube, Rum HD Tamilyogi.com, Rum HD tamilyogi.tv, Rum HD Tamilgun.com, Rum HD Rajtamil.com, Rum HD Tamilrasigan.com, Rum Hd tamilaruvy.net, Rum HD Tamilrockers.com, Rum HD cutetamil.net, Rum HD cooltamil.net, Rum HD Tamilplay.com, Rum HD Tamilo.com, Rum HD tamiltwisttv.com, Rum HD einthusan.com, Rum HD tamillikers.com, Rum HD tamilnigga.com, Rum HD 123tamiltv.com, Rum HD cooltamil.com, Rum HD boxtv.com, Rum HD erosnow.com, Rum HD Tubetamil.com, Rum onlinemoviesgold.com, Rum HD Herotalkies.com, Rum HD Hotstar.com, Rum HD tamilkey.com, Rum Bluray, Rum HD tentkotta.com,Rum thiruttvcd.biz,Rum Putlocker, Rum Megashare9,Rum Movie25,
Rum Watch Online – Openload
Rum Watch Online – Cloudy
Rum Watch Online – Netutv
Rum Watch Online – NowVideo
Rum Watch Online – Vodlocker
Rum Watch Online – Vidzi
Rum Watch Online – Letwatch
Rum Watch Online – Videohut
Rum Watch Online – Thevideo
Rum Watch Online – Vidag
Rum Watch Online – Videomega
Rum Watch Online – Streamin
Rum Watch Online – Movshare


text:
Hasil Pencarian
Hasil pencarian untuk kata kunci angkeut (4)
- Saung Angklung Mang Udjo; Jadi Kampung Sunda
6 Jul 2004 - 3:03 am
Geus teu anéh pikeun urang Padasuka mah, upama aya turis asing ngadongdon wewengkonna. Ti taun 1970-an, geus réa wisatawan nu ngulampreng ka ieu patempatan. Rék naon cenah éta turis bet jul-jol ka Padasuka?, jauh dijugjug, anggang di téang, kataji ku garapan seni Saung Angklung Mang Udjo, nu perenahna di jalan Padasuka no 118 Bandung
Nurutkeun panintén kapariwisataan, karéréan wisatawan nu datang, ka Bandung atawa ka Jawa Barat, tujuan utamana téh ka saung Mang Udjo. Malah nurutkeun béja mah, ngadongdon ka tempat liana mah ngan ukur sasampiran. Pang kitu téh kawasna nepi ka kiwari nu pangkajojona téh Saung Mang Udjo.
- NGAGUAR MANGSA NGADEGNA UNPADKu: H. Apep Syafei
1 May 2002 - 5:54 am
Sok sanajan geus rawun da bongan sok masih keneh hayang bucu-baca komo mun seug nu dibaca teh aya patula patalina jeung pangalaman nu kungsi karandapan ku sorangan, dina palebah nu nulis macaan sajarah-sajarah Unpad boh Paguyuban Pasundan ngan ukur bisa seuri koneng ari margina ceuk raraosan upami di ibaratkeun mah teu benten sareng nongton Asep Sunarya barang bray teh ujug-ujug ger teh Gatotgaca keur perang jadi teu terang naon sababna.
Tah kukituna barang pun incu nerangkeun yen internet tiasa jadi alat informasi sareng komunikasi jorojoy hoyong kutrat- kotret saperti jaman keur ngora susuganan bae aya paedahna keur sarerea. Jaman keur jadi tukang nyadapan warta di koran "Sipatahoenan" (1950/1960).
- Minawoh Pandawa Lilima
22 Aug 2001 - 12:00 am
Dina raraga mekarkeun sareng ngawanohkeun Seni Sastra Padalangan, urang cobi pedar Seni Sastra Padalangan ieu anu dikawitan ku ngawanohkeun tokoh-tokoh Pandawa Lilima sareng tokoh sanesna nu mibanda watek sareng tabiat nu rupi-rupi.
- Tujuh Welas PupuhRumpaka: Drs.R.H. Hidayat Suryalaga
22 Aug 2001 - 12:00 am
Kanggo nyusun rumpaka pupuh, kedah ditarekahan supados luyu sareng jiwa pupuh anu jumlahna aya tujuh welas.
Pupuh Kinanti, Sinom, Asmarandana jeung Dangdanggula ilahar disebut Pupuh Ageung. Naon wae anu sanesna? Mangga aos anu langkung lengkepna.


text:
Dina Lapak
Fiksimini Basa Sunda
Fikmin # Drupadi Nedunan Jangji #
“Dursasana gugur…!”
Haliwu, di tegal Kurusétra. Hawar-hawar béja tatalépa. Teu nolih di nanaon, berebet lumpat ka ténda rék nyokot bokor emas anu ngahaja di bawa keur ngawadahan getih Dursasana. Ceg, boéh rarang diudar talina. Bréh, cahaya bokor nojo kana beungeut matak sérab. Dumarégdég, bokor dipangku.
“Sakeudeung deui, aing arék diangir ku getih sia, Anjing….”
Gumerendeng.
“Prajurit, pangmikeunkeun ieu bokor ka Kakang Bima, kahadé wadahan getih si Dursasana kana ieu bokor. Kaula geus teu sabar hayang diangir ku getihna!”
“Kaulanun Ratu….”
Prajurit undur seja nohonan paréntah.
Layung ampir surup. Hanyir getih kaangseu ka jero ténda. Nyambuangkeun mangréwu bugang anu ngababatang. Bruh-bréh sawangan, mangsa diri ampir ditaranjangan.
“Hatur sembah pangabaktos, Rayi. Nyanggakeun beuheung teukteukeun!” Sora agem kapireng. Brek sideku.
“Mana bokor getih téa, Kakang?”
“Nyaéta Rayi, basa kakang notor beuheung Dursasana, bet hilap teu disésakeun!”
“Kakang…!”
Jajantung asa coplok saharita. Getih Dursasana geus ngahiji jeung getih Bima. Ceg, kana patrem.
“Kakang….”


text:
Ari hirup, kudu "tungkul ka jukut tanggah ka sadapan", kudu tawadu depe-depe handap asor,
hartikeun elmu pare, "beuki luhur tambah melung, loba eusi nambah ngarumpai", pacuan!
ulah doang tangkal pakis, "hanas ngaluhuran, malah kalah ngacung, teu daek ngulampreh", sombong adigung adiguna, kawas dunia boga sorangan.
MIHAPE....!!
ulah
pagirang-girang tampian,
kudu daek hirup "ka cai jadi sa leuwi ka darat jadi sa logak" hirup adaptasi jeung lingkungan, kudu bisa lolondokan.
ودارهم ما دام في دارهم و وأرضهم ما دام في أرضهم
Ari motip hirup
"sing teangan pinter gasang bener, ngan mun bener loba cocoban".
Ulah rempan di leutikeun, ulah haren di gedekeun.
Kajeun leutik asal eneng, ari gede bisi sagede tumila.
Sing tawakal ka pangeran, jongjon istikomah ulah mandog mayong,
فإذا عزمت فتوكّل علي الله
Ragap diri sorangan sing inget kana
pangandika
MIHAPE ULAH NAPSIRAN QURAN JEUNG HADIS KU OTAK SORANGAN
الأخذ بظواهر النص يجرّ إلي اصل الكفر
"nga istinbat hukum ku polo toblo, nimbulkeun kana hakekok kolot",


text:
Geus lila sabenerna mah ieu kaayaan téh, ti saméméh Pasar Sandang diwangun deui. Taman Endog anu asalna tempat arulin jeung niis, ayeuna mah teu katara ti luar téh. Da kahalangan ku jongko anu daragang di sakurilingeunana. Jongko tempat daragang anu asalna ti pasar. Bari nungguan réngsé pasar diwangun, anu jualan téh daragangna pindah ka sabudeureun Taman Endog.
Kusabab dilingkung ku jongko anu jualan, Taman Endog jadi teu katempo ti saluareunana, boh ti jalan utama (Jalan Mayor Abdurahman) boh jalan anu ka Tegalkalong (Jalan Sebelas April). Lamun hayang nempo jeung nyaho kana kaayaan Taman Endog kudu asup heula ka jero taman ngaliwatan jalan leutik séséléké diantara jongko. Di jero tamanna cenah mah teu kaurus pisan. Tugu atawa monumén Endogna mah masih kénéh ngajega reujeung tangkal palemna masih kénéh aya, ngan hanjakal taman di sakurilingeunana geus teu siga deui. Sawatara pot kembang anu galedé geus teu nyari deui, komo kembangna mah. Babangkuan tina beusi tempat dariuk anu ngadon ulin ka Taman Endog ogé raruksak. Salian ti dikurilingan ku jongko tempat dagang, Taman Endogna dikurilingan ku pager tina séng.
Robahna kaayaan Taman Endog ieu teu leupas tina pindahna anu dagang ti jero pasar ka wewengkon Taman Endog. Sabab, pasar keur diwangun deui. Pangwangunana sorangan teu bisa langsung diwangun kusabab loba leungeun anu ngahalangan, ulaheun diwangun. Kakara taun ayeuna éta pasar bisa diwangun (direnovasi). Salila tacan réngsé mah pasarna, anu jualan téh bakal ngagunakeun lahan di sabudeureun Taman Endog. Kakara balik deui ka jero pasar lamun pangwangunan pasar geus réngsé.
(Inpo jeung potret meunang nyutat ti Detikom)


text:
Tuesday, August 29, 2006
Wednesday, August 23, 2006
Paporit Siah Enjin
Tah ieu dua di antara Seuc Enjin anu kacida populerna di urang.
Friday, August 18, 2006
Software Panggebah Koruptor
Bilih aya nu peryogi kanggo ngagebahan koruptor di kantor atanapi di mana bae, mangga diundeur di dieu. Haratis!!
Wednesday, August 16, 2006
Blogger 'bungbu' weuteuh!!
- Posting bisa dikelompokkeun ngagunakeun fitur label (mirip categories dina WordPress)
- Urang bisa nangtukeun saha wae nu meunang maca blog urang
- Ngarobah jengglengan katut eusi blog teu kudu ngutak-ngatik HTML, tapi cukup ku ngagunakeun beubeuritan (mouse).
Bisi panasaran hoyong ningali tampilan blog nu ngagunakeun versi beta, mangga klik di dieu. Wilujeng ngaraosan!!
Monday, August 14, 2006
Semara
"Bumbunya aja Mbak," cek kuring nempas, sabab katempo si Mbak tukang sate hulang-huleng teu ngarti. Geus dikitukeun, kakara we diladangan. Paingan atuh sajajalan semu malaweung. Jigana bae ti tadi teh manehna uleng mikiran basa Indonesiana samara, da katempo semu hulang-huleng.
Sunday, August 13, 2006
Heureuy Sunda
Dina dunya lawak nasional, pangaruh heureuy Sunda teu bisa dilalaworakeun. Sebut wae upamana grup lawak de Bodor (Abah Us us saparakanca) atawa de Kabayan (Kang Ibing saparakanca). Maranehanana bisa disebut panaratas dina ngawanohkeun kasundaan sacara nasional. Mun teu salah, De Kabayan lahir tina acara bobodoran di radio Mara Bandung. Malah nepi ka kiwari, Kang Ibing jeung Aom Kusman, dua di antara personil De Kabayan, masih pirajeunan siaran di Radio Mara.
Taun 90-an, grup bodor Sunda kungsi nyirorot pamorna, kasilih ku Srimulat, bobodoran dina nuansa Jawa. Mahabu malah, nepi ka acara-acara bodor atawa lawak dina TV didominasi ku Srimulat atawa para anggotana sacara pribadi.
Basa Srimulat mimiti nyirorot pamorna, grup bodor Sunda nguniang deui. Upamana bae grup P Project, nu sanajan ngaranna make basa Inggris, tapi bobodoranana tetep nyoko dina bobodoran Sunda nuansa modern. Idiom-idiom Sunda mimiti akrab dina pentas bodor nasional. Grup anu tadina dingaranan Padhyangan ieu oge asalna tina acara bobodoran di radio Oz Bandung, Ozerba. Personilna campuran mahasiswa Unpad jeung Unpar. Sering manggung di kampus kampus di Bandung. Awal karir nasionalna dimimitian basa dikontrak ku SCTV. Ti dinya ngaran Iszur, Denny Chandra, jeung Joe saparakanca geus jadi sabiwir hiji. Nya kelompok ieu pisan nu mimiti ngagarap bodor sacara daria. Maranehanana ngabogaan sababaraha divisi pikeun ngagarap ilustrasi musik, sound effect, kostum, naskah jsb.
Kabehdieunakeun aya acara Extravaganza di Trans TV. Pamaenna didominasi ku urang Sunda. Beda ti kalolobaanana grup lawak saperti Srimulat upamana, extravaganza ngandelkeun script tur teu kaci loba teuing improvisasi. Ku sabab loba urang Sundana, grup atawa acara ieu oge karasa pisan nuansa Sundana.
Basa TPI ngayakeun Lomba Lawak API (Audisi Pelawak Indonesia), loba grup lawak asal Bandung (baca: Sunda) nu katembong potensina. Malah juarana ge ti Bandung, SOS. Nu kaitung nyongcolang ti grup SOS, aya personilna nu alus ngawih Sundana, Sule. Ngadenge gelak-gelikna Sule nembang Sunda, kuring jadi inget ka Mang Ukok jeung Mang Utun ti Jenaka Sunda (mun teu salah). Jaman kiwari geus arang pisan budak ngora nu mibanda kamampuh saperti Sule. Lian ti eta, aya Oni anu ti rupa nepi ka rengkak paripolahna nyeples Kang Ibing.
Mun nengetan hal-hal anu ditataan di luhur, asa teu salah mun urang ngarasa reueus. Urang Sunda, leupas tina sagala kahengkeranana, tetep mibanda potensi anu teu bisa dilalaworakeun. Buktina maranehanan bisa kitu teh salah sahujuna ku sabab teu era ngasongkeun konsep anu nyoko dina ajeg-ajeg kasundaan. Idiom idiom ekspresi kasundaan nu dikahareupkeun ku maranehanana tetela geus jadi ciri nu mandiri, tur dipikaresep lain ku urang Sunda wungkul.
Lamun dina dunya hiburan (dina hal ieu: lawak) urang Sunda bisa nembongkeun 'sihung', asa piraku mun dina ambahan sejen urang teu bisa kitu. Nu penting kudu aya kasadaran ti urang salaku urang Sunda, ulah nepi ka era nembongkeun jatidiri kasundaan. Tong era ngaku urang Sunda, tong era nyarita ku basa Sunda, tong era nembongkeun yen urang mibanda jatidiri kasundaan.
Mun urang boga budak, ajak nyarita ku basa Sunda, wawuhkeun kana budaya Sunda. Ulah ngarasa reueus mun anak urang palahak-polohok teu ngarti basana sorangan: Basa Sunda. Kudu hariwang mun anak urang kerung ngadenge kacapi suling. Atik maranehanana sangkan ngimpi ge mun bisa mah ku basa Sunda. Ulah ngan ukur nyalahkeun pangaruh budaya deungeun nu mahabu bari jeung euweuh tarekah ti urang pribadi pikeun ngadadasaran kulawarga sangkan panceg dina ajeg-ajeg kasundaan. Mun kabeh urang Sunda boga niat ngamumule budaya Sunda tur ngamimitian jeung prakna di lingkungan kulawargana, insya Alloh urang Sunda teh moal pareumeun obor. Mudah-mudahan.
My name's Ade, I'm a Sundanese!
"Bade ngagaleuh peremen," pokna. Puguh we tukang warung ngajenghok, majar teh, "Aduh eneng, mani lucu, pinter nyarios basa Sunda.." Har, ari Ceuceu, na marukan aya di mana kitu urang teh? Asana can pindah da Panjalu teh. Masih angger aya di Ciamis, Jawa Barat, di tatar Pasundan.
"Pan bilih Emang bendu, bilih teu kenging", tembalna semu sieun.
"Nya kenging atuh bageur. Teu kenging soteh nyarios di bumi atanapi nyarios sareng urang Sunda deui ku basa deungeun."
"Atuh Ade sareng Emang oge engke teu kenging nyarios ku basa Inggris?"
"His, kapan ieu mah nuju diajar, janten teu nanaon," walon teh. Abong budak.
"Papah sareng Mamah moal bendu?" pokna deui.
"Moal, dijamin.." cek kuring bari mesem, kagugu ku celembengna.
Saturday, August 05, 2006
Nasionalisme Urang Kampung


text:
Hasil Pencarian
Hasil pencarian untuk kata kunci tansah (2)
- Kawih Sunda II
21 May 2002 - 1:17 am
Lembur matuh, naha atuh
Milih bandung kota kembang
Bandung nu heurin ku tangtung
Sasakala sangkuriang
Dilingkung ku gunung-gunung
Gunung cupu mandala ayu
Hayu sindang ka sumedang
Ngan pacuan ngarangrangan
- WARUNG SUNDANETPUPUH BALAKBAK
23 Oct 2001 - 2:18 am
Pupuh Balakbak teh pupuh nu ngagambarkeun rasa bungah, heureuy nanging bari aya pikiraneunana. Ngahaja dipidangkeun suipados kaaos ku sadaya kulawedet Sundanet, dugi ka iasa kagambarkeun suasana nu genah, merenah, tumaninah tur amanah di lingkungan Sundanet. Pada kahiji ngahaja nyutat anu parantos dipiwanoh nya eta "Warung Citameng" minangka panaratas jalan supados aremut deui kana laguna/kawihna.


text:
Bismillah muji ngawitan, mugi Gusti ngawidian
Nyarios damelan Pangeran, mung Gusti Nu ngawidian
Gusti Nu Maha Kawasa, ngawasa sa alam dunya
Hirup paeh kudu terang, ti ayeuna urang teang
Ka jero bathin Nu caang, lamun panggih tong hariwang
Percaya urang teh kudu, tatanya urang teh perlu
Milari Na tong kaliru, bisi Nu ngomong Na palsu
Bisi urang hoyong terang, dina jero badan caang
Teangan di diri urang, lamun panggih ulah bimbang
Sing bener boga pangarti, harti keun ku ati Nu suci
Anu suci tampa pamrih, elmu naon tong ditolih
Tapi kudu jeung pamilih, Gusti mah teu weleh asih
Mi asih tampa wilangan, Gusti mah geuning nyarengan
Elmu Na urang teangan, Nu caangna dijero badan
Caang gebray awas pisan, cahaya Nu Pangeran
Bismillah muji ngawitan, mugi Gusti ngawidian


text:
Kabupatén Cilacap
Kabupatén Cilacap mangrupa salah sahiji kabupatén di Propinsi Jawa Tengah, Indonésia. Ibukotana nyaéta Cilacap.[1]
Geograpi[édit | édit sumber]
Sajarah[édit | édit sumber]
Budaya[édit | édit sumber]
Cilacap mibanda dua budaya, nyaéta budaya Sunda jeung budaya jawa
Sidekah Kupat, salah sahiji budaya tinggalan karuhun Sunda anu masih dijalankeun ku urang Sunda Dayeuhluhur.
Kacamatan[édit | édit sumber]
Rujukan[édit | édit sumber]
- ↑ Permendagri RI No. 56 Tahun 2015 tentang Kode dan Data Wilayah Administrasi Pemerintahan (Jawa Tengah)


text:
jalu kasep…
aya nu nyebutkeun hirup teh lir ibarat pawayangan… rek kitu – rek kieu si objek teu bisa kukumaha da sagalana kumaha karep ki dalang…. kitu oge dina kahirupan jalu… aya nu nyebut keun urang mah mahluk nu teu daya upaya…. sagalana geus di atur ku pangeran lahir,pati, bagja jeung cilaka… anjeun rek satuju atawa heunteu bapa moal maksa… di hiji sisi memang bener, urang sabage mahluk memang teu daya teu upaya anging Alloh SWT nu kawasa… tapi kasep… bapa boga kayakinan, yen Gusti Nu Maha Suci ngan saukur ngatur lahir jeung pati…. ari eta ngenaan bagja jeung cilakamah urang nu nangtukeun….
jalu anaking….
nu matak eta urang kudu hirup luyu jeung aturan agama nu bener…. anjeun kudu bisa milah jeung milih… mana jalan aturan hirup keur kasalametan dunya jeung ahkerat… mana jalan aturan nu lamu ku urang di rempak bakal mawa hidep kana jalan kasesatan jeung kacilakaan…..
jalu…. kahade ulah salah pilihnya…..


text:
Sapna Haryanvi is a Very popular dancer from Haryana state. Sapna Haryanvi is a Dancer as well as Singer also. She is very realistic, energetic, authentic dancer fro haryana State India. Sapna Dancer is very famous artist and looking Beautiful and lovely dance. Dancer Sapna Haryanvi best song are Solid Body, Gora Gora, Sara Rola Pathli Kamar Ka, Bahu Zamidar Ki, Rate Vade Ge, Kahrboje Si Teri Jawani, Dahta Marna etc.
यहाँ है:- सपना चौधरी को लोग क्यों पसंद करते हैं?
Dancer Sapna Haryanvi Choudhary Videos set of Various Sapna Haryanvi Video Songs. Sapna Haryanvi is a dancer and singer in the haryanvi music world. Sapna Haryanvi dance and songs videos is of all types in huge collection is available here our application.
यहाँ है:- जानिए कौन हैं सपना चौधरी और कैसे बनी डासिंग स्टार?
Sapna Haryanvi Choudhary Dance Videos so many categories wise dancer videos like Sapna Haryanvi Songs Haryanavi, Sapna Haryanvi All Song, Sapna Haryanvi Ragni, Sapna Haryanvi Album, Sapna Haryana Dance Video, Sapna Haryanvi HD Video, Sapna Haryanvi New Song 2016 2017, Sapna Haryanvi Song, Sapna Haryanvi New Dance Video, Sapna Haryana Latest Dance, Sapna Haryanvi Bhajan, Sapna Haryanvi Best Song, Sapna Haryanvi New DJ Song, Sapna Haryana Dance 2017, Sapna Haryanvi Gane, Sapna Haryanvi Full Hd Song, Sapna Haryanvi Dance Video, Sapna Haryanvi Lok Geet, Sapna Haryanvi Hot Dance, Sapna Haryanvi Dance, Sapna Haryana Gana, Sapna Haryana Haryana, Sapna Haryanvi Gayak, Sapna Haryana Dancer, Sapna Haryanvi Geet, Sapna Haryana Latest Song, Sapna Haryanvi Laad Piya Ke, Sapna Haryanvi Ragni Video, Sapna Haryana Latest Video Song, Sapna Haryanvi Music etc.
यहाँ है:- जानिये कौन सा था सपना डांसर का पहला गाना जिससे वह बन बैठीं स्टार
Sapna Choudhary Haryanvi New Song Hd and so many types of videos available like Sapna Haryana Mor, Sapna Haryanvi New Song, Sapna Haryanvi New Song 2016, Sapna Haryanvi New Video Songs, Sapna Ragni Dance Videos, Sapna Haryanvi New Video Song 2016, Laad Piya ke, Gora Gora, Sara Rola Pathli Kamar Ka, Bahu Zamidar Ki, Rate Vade Ge, Kahrboje Si Teri Jawani, Dahta Marna, Madkan Aali Jutti, Mere Jigar Ka Tukda, Nakhro Rani, Bandook Mar Gi, Na Olha Na Dhata, Bupaniya Compitition, Jail Karawegi Re Chhori, Beauty Parlour, Chal Matakni, Kharbuja Si Meri Jawani, Sara Rola Patli Kamar Ka, Joban Ka Bharota, Moka Soka New Haryanvi Song, Sovan De Piya Sapna Dance, MLA Ka Parcha, Jail Karawegi Re Chhori, Unche Sur Te Gavan Lagi, Yaar Jawani Ka, Husan Haryane Ka Sapna Superstar Dance, Bhai Ka Maal, Ghani Der Ki Baat Dekhri, Bole Oli Sholi Tere, Aaja Tere Laad Ladau Sapna Dance New 2016, Chorya Ki Kilki, Latthe Ki Salwar, Jab Baje Raat Ke Aath, Sapna ka arth, etc.
यहाँ है:- लाखों दिलों की धड़कन सपना चौधरी कैसे बनीं हरियाणा की सुपरस्टार
Chori Tu Patola Dance, Tanne Badlugi, Na Olha Na Dhata, Jamai Tera Gyal Se By Sapna, Suit ki Fiting, Na Maar Maroda Ho, Tere Laad Karunga Thade, Chori Tu Patola, Dangar Bel Tudaja Ge, Nagan Ki Ju, Unche Sur Te Gavan Lagi, Re Sali Mat Na Kare Makhol , Gujab Luhari, Husan Haryane Ka, Chote Chote Kele, Husan Haryane Ka, Dc Ki Saali, Naa Manugi Piya, Sapna Babul Ka Bidaai, Sapna Choudhary ke Gane, Sapna Ka Matlab in Hindi etc.
Famous Sapna Haryanvi Dance Videos collection of Famous Sapna Dance Videos, Popular Haryanvi Song Videos, Latest Sapna Dance Videos.
Source:- YouTube


text:
Telpon 082113118991 untuk cari yang Jual gula stevia untuk penederita diabetes di jakarta, Bogor, tangerang, Depok, Bekasi, Bandung, Jogja, Semarang, Surabaya, Malang, Makassar, Pontianak, Balikpapan, Banjarmasin, Samarinda, Medan, Palembang, Pekanbaru, Padang, dan lampung.
Apa itu gula stevia? Gula stevia adalah salah satu pemanis pengganti gula yang berasal dari daun stevia, baik yang kering maupun yang masih dalam bentuk daun utuh. Stevia merupakan jenis pemanis alami yang tidak meninggalkan rasa getir di mulut, bukan seperti aspartam (jenis pemanis buatan).
Manfaat Gula Stevia dibandingkan dengan gula yang lain yaitu:
- Mampu mengurangi berat badan karena sama sekali tidak memiliki nilai kalori.
- Mampu mencegah dan mengobati penyakit diabetes dan hipoglikemia reaktif, karena stevia tidak meningkatkan kadar gula darah.
- Mencegah gigi berlubang, karena xylitol yang merupakan kandungan stevia, mampu mencegah menempelnya bakteri pada permukaan gigi. Kandungannya tidak dapat difermentasi oleh bakteri sehingga tidak menyebabkan penumpukan asam penyebab gigi berlubang dan plak.
gula stevia yogyakarta, gula stevia wikipedia, gula vs stevia, usahawan gula stevia, gula stevia untuk kencing manis, gula stevia untuk diabetes, testimoni gula stevia, jual gula stevia di semarang, supplier gula stevia, gula stevia tropicana slim, gula stevia sachet, gula stevia semarang, gula stevia surabaya, gula stevia rebaudiana, gula stevia rcc, pengolahan gula stevia, produsen gula stevia, pembuatan gula stevia, penjual gula stevia, produk gula stevia, pembekal gula stevia, stevia pengganti gula, gula stevia pdf, order gula stevia, beli gula stevia online, gula stevia online, jual gula stevia murah, merk gula stevia, membuat gula stevia, manfaat gula stevia, gula stevia malang, gula stevia malaysia, gula stevia pak long, gula stevia sugar leaf, gula stevia di kelantan, kalori gula stevia, kristalisasi gula stevia, komposisi gula stevia, kegunaan gula stevia, kandungan gula stevia, harga gula stevia per kg, keburukan gula stevia, khasiat gula stevia, jual gula stevia jakarta, jual gula stevia surabaya, jual gula stevia di jakarta, gula stevia murah jakarta, gula java stevia, gula stevia jual, gula stevia jakarta, harga gula stevia di pasaran, harga gula stevia malaysia, gula stevia hpa, stevia ganti gula, grosir gula stevia, fungsi gula stevia, gula stevia formanis, gula equal stevia, gula stevia di melaka, gula stevia dia vida, gula stevia diabetes, gula stevia di malang, gula stevia di surabaya, gula stevia di semarang, gula stevia di jakarta, gula stevia di indonesia, gula stevia di malaysia, cecair gula stevia, harga gula stevia cosway, jual gula stevia cair, gula stevia cosway, bisnis gula stevia, jual gula stevia di bandung, beli gula stevia di bandung, bahaya gula stevia, beli gula stevia, gula stevia di bandung, jual gula stevia bandung, gula stevia borong, amankah gula stevia, agen gula stevia, gula stevia untuk anak autis, gula alami stevia, gula stevia aman, gula stevia jogja, gula stevia indonesia, gula stevia bandung, gula stevia harga, gula stevia kaskus, gula stevia adalah, gula stevia cair, gula stevia untuk dijual, gula stevia beli dimana, gula stevia murah, gula stevia, Lazada, Tokopedia, Bukalapak, OLX Tokobagus, Kaskus, Yogyakarta, Wonosobo, Wonogiri, Tulungagung, Tuban, Trenggalek, Ternate, Temanggung, Tegal, Tasikmalaya, Tangerang Selatan, Tangerang, Surakarta, Surabaya, Sumenep, Sumedang, Sumatera, Sulawesi, Sukabumi, Subang, Sragen, Solo, Slawi, Situbondo, Sidoarjo, Serang, Semarang, Samarinda, Salatiga, Riau, Rembang, Purworejo, Purwokerto, Purwodadi, Purwakarta, Probolinggo, Pontianak, Ponorogo, Pematang Siantar, Pemalang, Pekanbaru, Pekalongan, Pasuruan, Pangandaran, Pamekasan, Palu, Palembang, Palangka Raya, Padang, Pacitan, Nusa Tenggara Timur, Nusa Tenggara Barat, Ngawi, Nganjuk, Mojokerto, Medan, Mataram, Maluku, Malang, Makassar, Majalengka, Magetan, Magelang, Madura, Madiun, Lumajang, Lombok, Lampung, Lamongan, Kupang, Kuningan, Kendari, Kendal, Kebumen, Karawang, Kalimantan, Jombang, Jogja, Jepara, Jember, Jayapura, Jawa Timur, Jawa Tengah, Jawa Barat, Jambi, Jakarta Utara, Jakarta Timur, Jakarta Selatan, Jakarta Pusat, Jakarta Barat, Jakarta, Irian Jaya, Indramayu, Indonesia, Gresik, Gorontalo, Garut, Dumai, Depok, Demak, Cirebon, Cimahi, Cilacap, Cianjur, Ciamis, Bukit Tinggi, Brebes, Boyolali, Bontang, Bondowoso, Bojonegoro, Bogor, Blora, Blitar, Binjai, Benguku, Belitung, Bekasi, Batam, Banyuwangi, Banten, Banjarnegara, Banjarmasin, Bangka, Bandung, Balikpapan, Bali, Ambon, Aceh,


text:
George W. Bush
Géorge Walker Bush (lahir 6 Juli 1946) nyaéta Présidén Amérika Sarikat ke-43. Dilantik 20 Januari 2001, Bush kapilih liwat pemilu présidén taun2000 sarta kapilih deui dina pemilu présidén taun2004. Kalungguhan keprésidénan kadua kalina baris lekasan dina 20 Januari 2009. Saméméhna, manéhna jadi Gubernur Texas ke-46 (1995-2000). Kalungguhan ieu ditinggalkeun sajongjonan sanggeus dirina kapilih jadi présidén.
Dina sajarahna, Kulawarga Bush nyaéta bagian ti Partéi Republik sarta pulitik Amérika. Bush nyaéta anak pangkolotna ti Présidén Amérika Sarikat ke-41, Géorge H. W. Bush. Akina, Prescott Bush nyaéta urut Sénator Amérika Sarikat ti Connecticut. Keur, adina, Jeb Bush nyaéta urut Gubernur Florida. Nyusul Serangan 11 Séptember 2001, Bush nyalabarkeun Perang ngalawan terorisme sacara menyeluruh. Sapanjang Oktober 2001, manéhna maréntahkeun invasi ka Afganistan pikeun melumpuhkan kakuatan Taliban sarta al-Qaeda. Dina Maret 2003, Bush maréntahkeun penyeranganan ka Irak jeung alesan yén Irak geus ngarémpak Resolusi PBB no. 1441 ngeunaan pakarang pemusnah massal sarta lantaran éta kudu dilucuti kalawan kekerasan.Sanggeus digulingkeunana rezim Saddam Hussein, Bush bertekad mingpin AS pikeun ngadegkeun démokrasi di Wétan tengah, anu dimimitian jeung Afganistan sarta Irak. Tapi nepi ka kiwari kaayaan di Irak beuki henteu stabil alatan pertikaian anu berkepanjangan antara jumplukan Sunni, anu di mangsa Saddam Hussein praktis ngawasa luhur jumplukan mayoritas Syi'ah, anu kiwari ganti ngawasa.
Bush pertama-tama dipilih dina taun2000, sarta jadi présidén kaopat dina sajarah AS anu dipilih tanpa meunang sora rahayat sanggeus 1824, 1876, sarta 1888. Bush anu ngagambarkeun dirina minangka "présidén perang", terpilih balik dina 2004 sanggeus kampanye pemilihan anu sengit sarta panas. Dina kampanye ieu, kaputusanana pikeun ngayakeun Perang ngalawan Terorisme sarta Perang Irak dijadikeun isu sentral. Bush jadi calon kahiji anu meunang kameunang mayoritas sora rahayat saprak bapana meunang 16 taunsaméméhna.Dina tilu pemilihan umum saméméhna, penampilan calon partéi katilu anu hébat geus menghalangi pinunjul sora rahayat, Gore sarta Clinton, pikeun meunang sora mayoritas rahayat.
Eusi
Permulaan hirup[édit | édit sumber]
Géorge Bush dibabarkeun di New Haven, Connecticut. Kagiatanana dina dunya pulitik dimimitian ti keterlibatannya dina tim kampanye bapana minangka sénator ti Texas.
Atikan sarta kulawarga[édit | édit sumber]
Bush lulus ti Universitas Yale jeung gelar Bachelor of Arts dina widang sajarah dina taun1968. Saterusna dina taun1975, manéhna meunang gelar Master of Business Administration (MBA) ti Sakola Bisnis Harvard. Dua taunsaterusna manéhna nikah ka Laura Welch sarta meunang dua urang anak kembar, Barbara sarta Jenna dina taun1981.
Karier bisnis[édit | édit sumber]
Manéhna mengawali karir dina dunya usaha dina taun1979 kalawan ngadegkeun Arbusto Energy, hiji pausahaan pengeboran minyak sarta gas. Arbusto dijualna dina taun1984 ka Spectrum 7, pausahaan minyak séjénna sarta dirobah ngaranna jadi Bush Exploration Co.. Bush sorangan jadi CEO pausahaan anyar kasebut. Saterusna dina taun1986, Spectrum 7 ngalakonan merger kalawan Harken Energy, sarta Bush jadi diréktur Harken.
Dina April 1989, Bush sarta sawatara batur investor séjén meuli 86% saham klub bisbol AS, Texas Rangers kalawan pinjaman sagedé US$500.000 ti bank. Pinjaman kasebut dibayarnya kalawan ngajual sahamnya sagedé $848.000 di Harken. Hal ieu memicu rugi anu badag di Harken, dina kajadian anu dipikawanoh kalawan ngaran "Skandal Harken."
Présidén AS[édit | édit sumber]
Bush mangrupa jelema kadua jadi présidén anu miluan tapak bapana George H. W. Bush, Présidén Amérika Sarikat anu ke-41, sanggeus John Adams, Présidén kadua, sarta John Quincy Adams, anu kagenep, mangrupa bapa sarta anak. Aya ogé pasangan aki sarta incu, William Henry Harrison sarta Benjamin Harrison.
Mangsa kalungguhan kahiji[édit | édit sumber]
Mangsa jabatanna minangka présidén didominasi "perang ngalawan terorisme", anu ngajaul sanggeus lumangsungna Kajadian 9/11 (serangan ka WTC). Serangan kasebut dijadikeunana alesan pikeun maréntahkeun invasi ka Afganistan dina taun2001 pikeun membébaskan Afganistan ti rezim Taliban sarta Irak dina taun2003 pikeun ngalabuhkeun pamaréntah Saddam Hussein. Bush nyatakeun kameunang AS dina invasi Irak dina 1 Méi 2003, tapi nepi ka kiwari (Agustus 2006) konflik di Irak masih tacan lekasan alatan serangan-serangan ti para pemberontak.
Mangsa kalungguhan kadua[édit | édit sumber]
Sanajan réa pihak anu menentang kadua kajadian kasebut (hususna ti luar AS), manéhna meunang Pemilu Présidén Amérika 2004 jeung ganjor 3% kalawan saingan utamana John Kerry. Mangsa kalungguhan duanana masih dipinuhan masalah di Irak, alatan korban ti pasukan AS terus berjatuhan, ngahontal leuwih ti 2.500 jelema nepi ka 3 Agustus 2006.
Kajadian penting séjén dina mangsa kalungguhan kadua ieu téh Badai Katrina dina Agustus 2005. Bush dianggap laun dina menangani kajadian ieu, anu ngadahar korban rébuan jiwa. Kajadian ieu ogé nempokeun jurang ékonomi anu écés antara kaum kulit bodas sarta kulit hideung di Amérika. Dina acara penandatanganan aturan bioetik alternatif anu dihadiran 18 kulawarga kalawan 20-an batita anu lahir ti embrio sumbangan sésa ti prosedur fertilisasi in vitro, pikeun kahiji kalinya manéhna ngagunakeun hak vetonya pikeun menghalangi RUU pikeun pengembangan riset sél induk embrionik.
Dina ayeuna kalungguhan Pupuhu Staf Gedong Bodas dicekel ku Joshua B. Bolten sarta Wawakil Pupuhu Stafnya dijabat ku Karl Rove.


text:
Lami tara dilongokan blog teh… janten kangen ngagutrut deui… tes.. tes..tes.. ah…
Bul… bul… Kuwu Dudung subuh-subuh udud kuntung, kunurubcupu…hulu nu nyuhun dudukuy butut tuluy ungut-ungut… sungut ngumut-ngumut kulub suuk susuguh Bu Kuwu Dudung (Bu Juju) ku huntu nu sunpung. Bu Kuwu ukur gugusruk buuk nu kusut, lunguh ku Kuwu Dudung pupuhu dusun nu luhung ku jurus Kung Fu tur jucung tutulung.
Ujug-ujug kurunyung Cucunguk kukurumuy muru suku Bu Juju Luk hulu Bu Juju tungkul Tuluuung tuuh.. tuh.. Cucunguk nurustunjung mucunghul Bu Juju tutunjuk nyuntung-nyuntrung Cucunguk ku ujung suku.
Jurungkunung Kuwu Dudung ngungkung, buru-buru ngukud dudukuy nu butut, lung nurub Cucunguk ku jurus Kung Fu nu luhung… dudukuy butut ukur nurub suku Cucunguk…suku Cucunguk buntung turub ku dudukuy butut…Cucunguk nu buntung suku buru-buru muru ujung sumur nyumput, Kuwu Dudung gurunggusuh muru ujung sumur, sungut gugulunuk Uluh..! Cucunguk nurustujung!
“Ku Kung Fu jurus tujuh nu luhung…! Bu Kuwu nyuruh Kuwu Dudung nyukcuk Cucunguk nurustunjung nu nyumput.
Uhun Bu! Kuwu Dudung tuluy ngukud jurus Suhu Guru nu luhung , Kung Fu jurus tujuh urut puput guguru tujuh mulud…Bluk nyuuh, tuur nutug ngundupruk, bujur jujung muruput, curuk tutunjuk nyundut-nyundut bujur Cucunguk ku udud kuntung…Cucunguk nu buntung suku ukur nyuuh, bujur tutung tur lumpuh…
Tuuh untung ku Kung Fu jurus tujuh! Bu Juju nurub cucunguk tutung nu lumpuh ku huut
*** @on2hood_ at _pangumbaraan_jkt_271110 ***
Punten eta bahamna ulah monyong wae, ngewa ih..! ha ha
Filed under: Dasar Kehed |


text:
Hasil Pencarian
Hasil pencarian untuk kata kunci taroskeun (2)
- Landong Baeud 1Ku : M. Nana Munajat Dahlan
3 Apr 2005 - 10:26 am
Ceuk kolot mun lalajo wayang golek poma ulah balik mun ki dalang can cacap nutugkeun carita. Mun di pungpang atawa ngalanggar kana eta caritaan bakal dipegat ku sandekala.
Eta oge lain teu inget kana eta caritaan, balik soteh inget kana dagangan nu kudu diiderkeun ka pasar subuh-subuh. Matak Jang Usro maksakeun balik jam dua welas peuting dina tengah garapan dalang.
- NGAGUAR MANGSA NGADEGNA UNPADKu: H. Apep Syafei
1 May 2002 - 5:54 am
Sok sanajan geus rawun da bongan sok masih keneh hayang bucu-baca komo mun seug nu dibaca teh aya patula patalina jeung pangalaman nu kungsi karandapan ku sorangan, dina palebah nu nulis macaan sajarah-sajarah Unpad boh Paguyuban Pasundan ngan ukur bisa seuri koneng ari margina ceuk raraosan upami di ibaratkeun mah teu benten sareng nongton Asep Sunarya barang bray teh ujug-ujug ger teh Gatotgaca keur perang jadi teu terang naon sababna.
Tah kukituna barang pun incu nerangkeun yen internet tiasa jadi alat informasi sareng komunikasi jorojoy hoyong kutrat- kotret saperti jaman keur ngora susuganan bae aya paedahna keur sarerea. Jaman keur jadi tukang nyadapan warta di koran "Sipatahoenan" (1950/1960).


text:
Hasil Pencarian
Hasil pencarian untuk kata kunci alamna (2)
- NADOMAN NURUL HIKMAH, DARAS I (bagian 8)Al Baqarah (Surat Kadua) - ayat 127 d/k 141 (tamat)
19 Apr 2004 - 1:41 am
71. KUDU SABAR (:2/127) - rhs, 4 Syawal 1421 H
- Upama gaduh kahayang, ulah osok rurusuhan,
kudu bari sabar diri, kudu tartib ati-ati.
- Contona ngadegkeun Ka'bah, ku Ibrahim di baladah,
ngentepkeun batu teh nungtut, ku leukeun mah nya ngawujud.
- Mun keur migawe garapan, kudu sabar dileukeunan,
bari muntang ka Ilahi, gawe teh jadi pangbakti.
- Upama gaduh kahayang, ulah osok rurusuhan,
- NADOMAN NURUL HIKMAH, DARAS I (bagian 4)Al Baqarah (Surat Kadua) - Ayat 51 d/k 66
17 Feb 2003 - 5:45 am
31. ULAH NURUTAN JELEMA ANU DOLIM (:2/51,52) - rhs, 1 Syawal 1421 H
- Nu dolim tong diturutan, baheula geus kaalaman,
umat jaman Nabi Musa, nyarembah arca berhala.
- Padahal geus dielingan, ku Nabi Musa utusan,
dina Toret geus diserat, Alloh maparin amanat.
- Urang ge jaman ayeuna, kade ulah kitu peta,
gawe ngumpul-ngumpul harta, harta dijieun berhala.
- Mun rumaos nyorang lepat, atuh kedah gancang tobat,
da Alloh mah Maha Heman, ngahapunten kalepatan.
- Nu dolim tong diturutan, baheula geus kaalaman,


text:
Kamari kami geus dileupaskeun Vérsi 0.6.7. Vérsi ieu ngawengku fixes minor sababaraha, boh pikeun kamampuhan pikeun narjamahkeun frasa barang nu leuwih gede sawaktos google teu ngadeteksi basa sumber bener, jeung kamampuan ngawengku Tumbu langsung ka payil statik (maranéhanana bakal ngabalukarkeun 301 Kaca alihan ka lumangsung).
Tapi naon leuwih penting nyaeta urang pamustunganana geus bisa cleanup milestones urang, jeung ngeset gears ojah full pikeun vérsi utama saterusna Transposh – anu bakal 0.7. Pokus tina vérsi ieu bakal jadi pamutahiran utama ka interface penerjemah frontend, jeung kami geus nunda syarat pikeun online ieu dina loka tumuwuhna urang di http://trac.transposh.org/wiki/milestones/0.7. Dulur nu hayang pangaruh versi saterusna disambut pikeun ngédit jeung komen dina that page wiki atawa nyieun karcis pikeun urang. Kami baris marios unggal paménta jeung coba pikeun nyocogkeun kana jadwal.
Dina sababaraha lain beja, urang hoyong hatur Colnect, sponsor anyar urang pikeun contributing hiji vps anyar pikeun Transposh nu mudahan aya baris nyieun loka balik bit hiji gancang. Urang oge nyoba make cloudflare pikeun ngaronjatkeun layanan urang, kumaha ogé urang ngabogaan hasil dicampur jeung nu, tah lamun anjeun ngabogaan mana wae masalah ngakses loka ieu, mangga mugi urang nyaho.
Tukang dina agenda nu, pérsi alfa tina plugin urang pikeun blogger anu dina karya, lamun Anjeun gaduh loka dina blogger jeung hayang nambah tarjamahan keur eta, ngan kontak urang.


text:
Nyukcruk galur kapungkur mapay laratan baheula, nyobi muka turub sumbul sajarahna psantren Lebakwangi, manawa sareng manawi henteu tebih jeung nyatana.
Kajurung ku niat nu tos lami dikandung, cita-cita nu tos lami diseja, binarung jeung pamunutna para alumni santri Lebakwangi hoyong uninga sajarah ngadegna Pondok Pasantren Al-Muawanah Lebakwangi.
Di Kampung Kiarakoneng, Desa Pangadegan, Kacamatan Pagelaran, Kabupaten Cianjur aya pasantren anu di sesepuhanan ku Bapak Hannan sareng Ibu Hawa. Dina tahun 1887 M. kagungan putra wastana Muhammad Gozali. Ibu Hawa Pupus, Bapak Hanan nikah ka Ibu Eca.
Dina mangsa dewasa Muhammad Gozali masantren ka Pasantren Kopo (Cianjur), Cijerah (Bandung), Ganasoli (Sukabumi). Di Ganasoli nikah ka Neng Emun, lajeng dicandak ka Kiarakoneng. Mung teu lami, teras papirak, teras nikah deui ka Neng Inin. Kagungan putra dua, nyaeta Sulaeman sareng Nawawi.
Alam harita nu jadi lurah desa Pangadegan Jenenganana Raden Bratadireja (Juragan Bintang) putra Juragan Rangga anu janten Wadana Cisanawut Cililin Bandung. Nikah ka Enden Reksa putra Raden Ardipura lurah hormat desa Pangadegan. Raden Adipura teh wargi juragan Rangga, dupi nu jadi juru tulisna teh Raden Wiradireja rayi misan juragan Bintang. Linggihna di Santiong anu pernahna leresan SD Parigimukti ayeuna. Juragan Bintang hoyong gaduh kagungan pasantren oge milarian jalmi, anu diperyogikeun kanggo ajengan nana.
Dina hiji waktos juragan Bintang badanten sareng Raden Wiradireja, Raden Machmud, Muhammad Gozali rawuh sumping. Kaputusan nana Muhammad Gozali dijantenkeun sesepuh pasantren, pitempateunana dipaparin tanah di Lebakwangi ayeuna.
Muhammad Gozali harita teh nuju lalagasan teras ditikahkeun ka Raden Ny Maemunah (Ibu Emun) putra Raden Wiradireja.
Bersambung...
Sejarah Bagian ke-2


text:
“Geus tujuh soré.” Ceuk tukang bajigur. Handapeun tihang bandéra. Manéhna ngajanteng. Ngantep buuk panjangna ngarumbay. Mapaésan awak lenjangna. “Lebar. Geulis-geulis ngagejlig.” Enya. Sakur nu melong pasti nyebut manéhna gélo. Gamisna rawék, beungeut camérong, jeung sorot panonna kosong. Melong ka jauhna. Lir nu teu wawuh ka dirina. Teu apal kana kaayaan. Teu surti naha bet datang waé ka dinya. Ka handapeun tihang bandéra. Lalaunan. Manéhna tanggah. Malangkeun teuteup kana pelengkung katumbiri. Biwirna ngeleter. “Gustiii...!” Ngajerit maratan langit. Leungeunna ranggah. Lir nu hayang ngahontal kelir katumbiri. Janggilek! Awakna malik. Gebeg! Asa kungsi panggih. “Manéhna?” Leuleumpangan. Ngurilingan tihang nu euweuh bandéraan. Gulak-gilek. Umat-imut. Leungeunna gugupay. Leumpangna antaré. Lila-lila ngagancangan. Mingkin gancang. Gancang. Panonna ngadadak buringas. Lir nu hayang ngabedah katugenah. Reg! Nyarandé kana tihang. Ngahégak. Borolo! Bru! Manéhna deku dina utahna. Ngatur rénghapna. Teuteupna katara éndah. Cahayaan. Lalaunan biwirna engab. “Hatur nuhun, Gusti. Nanging hapunten. Abdi tos gaduh salaki.” Teuteupna seukeut niruk kabingung.
Da uing téh lain rék agul ku budaya Sunda atawa teu boga rasa Nasionalisme, uingah ngan sauukur hayang manjangkeun umurna warisan kolot baheula. Ceuk paribasana éta angklung piraku rék diaku ku urang Swiss anu tongboroning tangkal awi, suluh waé ogé teu bogaeun.
Rék kunaon éta angklung diakodna lamun teu ku budayana.
Cing atuh Mid !, Tuh tempo Ponorogo nu cenah mah kungsi kapalingan Réogna. Uing waé nu jauh ti tempatna milu mangprung huang hiung ngajeuwangan réog eta supaya balik deui kana sayangna.
Pan éta cék déwékna cenah Bangsa nu gedé téh nyaéta bangsa nu ngamumulé sajarahna. Naha geuning éta ajaran téh bet dicampurkeun jeung kapacirit sorangan, rék langsung diteureuy buleud éta téh ?.
Tilalakon ka lalakon. Ngahuleng. Tatanggana ngageuhgeuykeun. Teu diajén. Loba nu cua. “Diaanggap nyaan?” kerung. “Naha script kurang alus?” tanya Sutradara. “Alus, nu jadi pikiran dina unggal lalakon jadi penjahat?” Sutradara seuri. “Pan Aang mah sohorna tina antagonis! Suksés besar!” ngacungkeun jempol. “Keur nu kasaratus mah uing hayang nyobaan jadi jalma bageur!” daria. “Teu langkung Aang!” Sutradara ngaléos. Der shooting. Kahayangna digugu. Aang kudu nyalametkeun hiji wanoja anu rék katubruk karéta api. Kuoooong! Karéta nyemprung. Wanoja leumpang mapay-mapay rél bari ceurik. Maké kabaya, sinjang dilamban, karémbongna kayas. Peunggas pangharepan. Aang ngajorélat lir tatit. Nyamber awak nyi mojang. Gulitik. “Cut!” cék Sutradara. Adegan saterusna keur solat. Nangtung salila-lila da teu nyaho babacaanana. Katambah dada karasa nyeri tutas ngagulitik téa “Cut!” cék Sutradara. Bru rubuh. “Euweuh na sekenario!” Sutradara nyangkéh. “Nuhun kuring dibéré kasempetan,” cék Aang. “Innalillahi,” Sutradara ngarénjag nénjo getih rembes lebah dada.
Nempo kuring muceukil usaha nga bandar domba di turutan, kuring nga bandar bubuahan diturutan, kuring dagang sayuran diturutan.
Ah...! Isukan mah, rek nyieun taman bacaan khusus basa Sunda, pek wae...! Talurutan. Itung-itung ngamumule basa Sunda babarengan, da di sakola mah, ceunah...! rek di leungitkeun atikan basa Sunda teh.
Si Sujang keur ngalangeu. Témbong tapak anu ngamalir dina pipina. Sésa malem taun baru. Isuk-isuk Babaturanana rabul ngasongkeun tarompét.
Duk..! Duk...! Duk...! Sora tina jero lomari. Mimitina mah lalaunan. Mingkin lila mingkin awor sorana. Braaaakkk...!!! Pantona jebol. Eusina ngaburudul. Paheula-heula. "Langab geuning di luar mah!" Ceuk daster batik, bari babatek. "Najiiisss...! Teu kuat ku eungapna, uingah!" Gamis sutra bibirigidigan. "Geus poho wé, nyonyah téh jigana mah!" Kaos oblong kukulutus. "Uing sono hayang méjéng deui kawas bihari!" Ceuk calana jin. Cumalimba. "Daaakkk...! Naha urang téh rék kieu waé? Betah kitu arilaing ngajedog dina lomari sayang cucunguk? jaba bau hapeuk...!" Ceuk jékét buludru, bari tipopolotot jeung tutunjuk. "Kudu kumaha atuh pikarepeun?" Kabaya beureum nanya. "Cuang lunta ayeuna kénéh, kumaha?"
"Sapuuukkk...!" Saur manuk.
Ngabring. Keketeyepan. Muru ka luar. Kulutrak. Bray. Panto dibuka. Sakedapan silih pencrong. Semu nu beurat kudu papisah. "Sapu nyéré pegat simpay, luuurrr...!" Ceuk samping poléng ka baladna. Geus kitu mah, kabéhanana tingberebet. Malencar. Diteleg ku mongkléngna peuting.
Licik. Luar léor ka kénca, ka katuhu. Lélétak ka luhur, tétéjéh kahandap. Pasipatan goréng bakal tumerap lewih atra dina angen politikus politikus nu karep manggung. Haréngréng jagat politik moal bisa di giwarkeun deui. Dina soal dagang, cara curang bakal leuwih mahabu deui. Silih beubeut boh dina harga jeung ajén barang. Bébas nu taya sengkeran, barang ti luar bakal leuwih ngalelepkeun hasil jerih patani, nu masih kénéh teu bisa diajak benta, yén jaman geus robah, ngotok ngowo dina cara karuhun nu geus pakia-kia jeung kaayaan jaman. Anapon musibat, bakal leuwih rosa. Cai leuwih hésé diajak dami nguwak-ngawik gawir gundul, ngalébérkeun walungan nu déét jeung mendet ku runtah.
Ramalan sato shio naga taun ieu, keur nagari sato, keur rahayat sato, nu boga sifat sato. Lamun urang teu ngarasa jadi sato teu kudu percaya ramalan sato, teu kudu hariwang bakal tumerap ka urang, da lain sato. Ngan sok rada lingsem diri , sok aya kalakuan kalakuan nu memper-memper talajak sato. Innalillahi.
Haseup ipis ngantay luhureunnana, disusurung ku hiurna angin. Lila-lila halimun peuray, leungit handapeun matapoe nu beuki nyaangan. "Halimunna ical, Kang," ceuk anjeun bari ngalungkeun batu-batu leutik. "Enjing gé aya deui, Néng."
talaga beuki bodas kateuteupna. Tresna nu dipelak dina unggal daun cantigi, nguniang. Anjeun ngagalindengkeun wirahma nu geus mangtaun-taun natrat peuntaseun dada. Lebah jerona.
"Tapi énjing mah, urang tos teu di dieu, Kang..." anjeun nyoara deui. Batu-batu leutik geus teu nyésa. "Sawios, Geulis. Cuang piteuskeun we tangkal cantigi pangalitna. Cuang simpen payuneun hate urang."
Poé téréh nepi ka tengah-tengahna. Tapi hawa masih tiis. Anjeun pageuh na rangkulan.
Di sisi, wahangan. Na jero rajegna, tangkal kalapa. Aya saung, tina bilik. Warnana, kulawu. Tur kentengna, balocor. Karanganna, taneuh beureum. Mun hujan, becek jeung leueur. Nu ngeusi, randa kolot. Di baturan anak awewe, katut lima incuna. Taya, nu nyangka. Eta saung, eusina surga. Tempat kabungahan, jeung katringtriman. Tara ieuh, ngarasula. Atawa, aral subaha. Matak resep, ngabandungannana.
Di sisi, wahangan. Na jero rajegna, tangkal kalapa. Aya saung, tina bilik. Warnana, kulawu. Tur kentengna, balocor. Karanganna, taneuh beureum. Mun hujan, becek jeung leueur. Nu ngeusi, randa kolot. Di baturan anak awewe, katut lima incuna. Taya, nu nyangka. Eta saung, eusina surga. Tempat kabungahan, jeung katringtriman. Tara ieuh, ngarasula. Atawa, aral subaha. Matak resep, ngabandungannana.
Wanci nyedek ta tengah peuting. Nu di kidul ngaregot bir. Di kalér, cét hayam dipeuncit. Pasir Wétan nanggap orkés. Palebah kulon mapatkeun jampé. Di langit tinggurilap. Sora patingjelegur. Ngajelengéng. Buruan langit mabek. Béntang ngembang kadu.
Sajorélat, langit lénglang deui. Simpé. Jol nu ngaburilak. Muter tujuh balikan. Laju nutug. Mingkin tarik.
“Boa, pulung, kitu? Hayu urang papag!”
Berebet muru pieunteupeunana. Cleg!
Isukna, gujrud sakuliah nagri. Istana nagara kahuruan.
Nu geulis di tungtung ditu mukakeun lawang obrolan : hépi nyuyer cenah. Mudah-mudahan taun baru mawa barokah ceuk manéhna manjangan kalimatna.
Rét ka beulah gigir nu geulis nyampaykeun imutna, ngeusian harti dina delékna. Can parat males obrolan, ramo birat jaipongan na luhureun tuts keyboard. Laju kana drive D ngotektak boh sugan manggih dalilna. Nyamos, sakadang dalil hésé béléké teu wantun nepungan juraganna.
Can lila ti Turn off Computer, nu geulis kasampak keur nangkarak bengkang, mikeunan kageugeut kanu keur ngalap barokah. Dina pangreungeuna aya harewos nu haroshos : Keun wae nyai, petasan jeung kembang api mah moal apaleun ieuh akang ngabeungbeuratan nyai. Laksaan sora mepedutan pangeusi kota mo bisa ngahalangan akang ngarautan asmara sapat sataun leuwih.
Hujan ngagebrèt ti papasosorè kènèh. Lèb cai sapapanjang jalan gedè ngagulidag. Susukan marudal. Runtah padedet-dedet hayang paheula-heula. Kandaraan balawiri galuang galèong ngojay na cileuncang. Na mobil ngahodhod. Kabulusan. Balik ka imah. Hatè simpè, nganti-nganti datangna peuting. Ngampih ka enggon beurang kènèh, wanci sareureuh budak. Tapi teu bisa peureum. Unggal cenel Televisi dipapay sugan aya anu bisa ngahaneutan kana hatè nu camèwèk baal. Aya film India, film cina, film Barat, nu èngklak-èngklakan nyanyi, nu ngabodor sempal guyon, dalah aya wayang Golèk dalangna Asep Sunandar. Dipapay tapi euweuh nu narik. Hatè honcèwang lalewang nungguan nu datang. Sugan Aya sms ngucapkeun "selamat tahun Baru 2013". Siga tahun katukang. Tug, kawaktuna. Kembang api pating belesur, aweuhan ting borobot jeung ting paralak. Teu katoèl aya kapanasaran.Lebeng tampolana tepi ka subuh tamat teu sakerejep-kerejep acan. "Gusti abdi nyanggakeun sadaya-daya, naha ieu hatè beut teu leupas ka manèhna nu teuing di mana ayana."
Pamajikan meneran keur ngagoréng jéngkol di pawon. Ari bauna kaangseu ka tepas imah. Kabeneran aya sémah. Ceuk sémah téh “Emh, asa bau jengkol ieu téh! Geuningan seneng?” Mun ceuk rumasa beuki mah teu jadi matak éta obrolan téh. Tapi, mun urang teu beuki, pan matak teu ngeunah kana manah, nyentug kana jajantung, ngajeletit kana ati sanubari. Atawa, aya ogé nu modél api-api teu beuki, padahal mah pangsenengna. “Ah henteu, éta mah tatangga sigana keur ngagoréng jéngkol” walon kuring. Torojol pamajikan ka tepas imah “ Kang, goréng jéngkol parantos asak..!! Aéhh,,, geuning aya tamu.”
Ragayam kana gasolin, cekrék dihurungkeun. Karetek geus nempél dina biwir nu hideung siga sésa kahuruan. Pelenyun, haseup ngebul méh minuhan kamar. ketrék deui kana keyboard, ramo-ramo mencétan hurup. Nuliskeun dua rébu dua belas nu tilar dunya. Kuniang hudang, ninggalkeun korsi. Terus leumpang, persis kana témbok nu ngagawing hiji almenak nu geus lukutan. Krep, almenak dicokot. Diteuteup anteb tur seukeut, dibukaan hiji-hiji. Bet aya getih garing, cai panon jeung gambar awewe nu calangap siga drakula. aya angka-angka nu ngabelegbeg, ngarupakeun hiji gedong angkrong nu dijaga ku rebuan prajurit, dikuriling témbok beton.
Pileuleuyan.
Kecrék deui, gasolin dihurungkeun. Ayeunamah lain roko nu diduruktéh, tapi almenak, getih garing, cipanon jeung gambar awéwé nu keur calangap siga drakula. Ragayam kana tumpukan keretas nu meunang ngaduduk nulis ti tadi isuk. Terus dibaca, alon, alon pisan. Beuki lila, sorana beuki beurat. Bruk, éta lalaki ngudupruk dina luhureun sajadah, nyamat Gusti, indung jeung bapana.
Sêsa kembang api nu ngajirim monster, minuhan puseur kota. Singjuringkang, ngabelegbeg hideung, mawa gada jeung gobang, baris nandasa manusa nu sapeupeuting kakalayangan diulinkeun pangaruh wiski jeung vodka. Pangeusi kota, nu rumasa tur nu teu rumasa, kabur nyumput ka leuweung, ka gunung, sing keteyep ngajauhan puseur kota. Kiwari, di kota tinggal monster nu jarangkung badag. Ngagakgak seuri, aweuhan. Tuluy maranêhananana nggah ka balêkota, ka unggal kantor dines, minuhan rohangan dines, darariuk dina korsi bari ngoprek komputer, ngotak-ngatik angka nepika ngajungkiring nindihan awakna sorangan.
Sêsa kembang api nu ngajirim monster, minuhan puseur kota. Singjuringkang, ngabelegbeg hideung, mawa gada jeung gobang, baris nandasa manusa nu sapeupeuting kakalayangan diulinkeun pangaruh wiski jeung vodka. Pangeusi kota, nu rumasa tur nu teu rumasa, kabur nyumput ka leuweung, ka gunung, sing keteyep ngajauhan puseur kota. Kiwari, di kota tinggal monster nu jarangkung badag. Ngagakgak seuri, aweuhan. Tuluy maranêhananana nggah ka balêkota, ka unggal kantor dines, minuhan rohangan dines, darariuk dina korsi bari ngoprek komputer, ngotak-ngatik angka nepika ngajungkiring nindihan awakna sorangan.
Isuk-isuk geus ngajak Kang Aji ka pasar
" Bade meser naon, Euis teh ? "
" Cindung bungur "
" Kapanan parantos gaduh seueur "
" Pokona hoyong meser deui ". Kang Aji kapaksa nganteur ka pasar. Kusabab hayang jiga Ceu Inong. Kuring ngaborong tujuh kodi cindung bungur.
Keur gering mah ngeunah sarê ngeunah dahar. Deukeut-deukeut ka cageur, mimiti teu ngeunah sarê teu ngeunah dahar.
Ngariung di Vila Panorama ti wanci
sareupna. Magrib, isya dirémpak. Curak-
curak. Sukan-sukan. Poho ditemahwadi.
Mapag taun anyar ku nginum jeung
nyiméng. Lang-lung-leng. Taya kaéra. Ngalajur napsu. Teu nolih ugeran. Ngadu rénghapan. Patingharégak. Genep pasang
dina hiji rohangan.
Wanci méh ngadeukeutan tengah peuting.
Grennng! Grenggg! Genep motor paudag-
udag, muru Situ Wanayasa. Can pati jauh.
Lebah péngkolan Rancadarah. Séak..
Jeddakkk! Motor pangheulana neunggar treuk
mangprung, nu tos ngirim hayam ti JAPFA Taringgul.
Galeong.. Gucrak! Tilu motor katindihan treuk.
Carangka hayam mancawura. Motor nu
dua ngababét kana jurang kebon jati. Getih
ngalayah. Polo ambarayah. Peujit budal-
badil. Héong! Héong! Sirineu meulah
peuting, mapaésan malem ganti taun.
Tit. Tit. Tit. Monitor komputer ICU Holistic,
bangun wegah nampilkeun rénghap
waruga nu nyésa..
Mungguhing hirup di alam dunya, teu leupas dina dua lalakon nu papasangan, mun teu mineus nya pleus, persis matématika, mun teu asak perhitungan balukarna nyangking hanjelu, capé gawé teu kapaké.
Pareng nyalsé, kuring iseng ngaganti kecap mineus ku kecap salah jeung kecap pleus ku kecap bener, tuluy dicoba dilarapkeun kana operasional kakalian matématika, jeung barudak di PKBM Jati Mekar bari ngasupkeun ide karakter bangsa sacara lantip tapi sip, latén tapi patén, hasilna ieu di handap.
(-) x (-) = (+), Nyalahkeun nu salah éta bener
(-) x (+) = (-) atawa (+) x (-) = (-), Nyalahkeun nu bener atawa ngabenerkeun nu salah tetep baé salah
(+) x (+) = (+), ngabenerkeun nu bener éta kalakuan bener.
"Dianti ti anggangna, didago ti anggalna, ngan sakur ngaliwat dina itungan nu samporet pisan". Pok-pokan Uned urang kampung pajeroan nu ngahagal maksakeun datang ka kota pikeun nyaksian taun baru.
.
Lain leungit eusi mulok. Lain préman gang sempit. Lain dunungan di pagawéan. Lain senior di organisasi. Tapi anak ngalenghis ceurik hayang jajan jiga baturna.
Éta nu matak loba tunggul dirarud catang direumpak. Éta nu matak loba obralan harga diri.
"Wi, kadieu!" Ki Omén, ngagentraan. Katingalieun ti na eunteung. "Muhun!" Koloyong, Kuring nyampeurkeun nu keur jongjon ngerokan janggot. "Wilujeng taun anyar, nya?" Pokna, leungeun kéncana nyekel eunteung, leungeun katuhuna teu cicing, ngerokan janggot. "Sami-sami Ki, hatur nuhun," "Ti Akang ogé sami, wilujeng nyambut taun énggal, Wi! Kitu deui, ka Aki. Numutkeun Aki, cik, kudu kumaha nyanghareupanna?" Sanip, nyampeurkeun, milu nimbrung. "Sami-sami, Kang. Muhun tah, Ki! Kedah kumaha?" Kuring, mairan. Bari jeung, pipikiran mah, kumaha boa.
"Tah, tempo ieu! Sakali séwang!" Ki Omén, ngasongkeun eunteung. Gep, ditampanan. Terus ngeunteung. Ana bréh téh, "Gustiiiii....nu Agung!"
Abdul : Manèhna cing bawa kadieu kami hayang “ ÈWÈ DÈÈT “ mungpung aya Ki Somad yeuh ......!!!
Acih : Heug kè nyakeudeung ( bari nyampeurkeun )
Somad : (muka wangkogan ) lain asa ku garenah ntè mah eung Dul .....
Abdul : Kumaha kitu Mad ???
Somad : Heu euh di imah tiis ceuli, teu siga kuring di imah kawas jogjog rèk mondok da pamajikan “ HEUNCEUT UCINGEUN “ eung ....
Abdul : Hamdallah jeung tong nyarita kitu èta tèh amanah eung ... Éh enya sakalian wè bulan hareup kuring rèk “ MUPUGKEUN TAI KANJUT “ ntè sarèrèa bantuan didieu enya ....
Somad : Insya Alloh, lin muji kuring mah anak ntè engkè lamun didangdanan matak kalinglap nu nènjo.., teu siga anak si “B“ meni “ NINI NINI DIKENINGAN, ÉWÈ RANDA DIHIASAN “...
Abdul : Geus ah tong ngupat dosa eung .....!!
Somad : Hèhèhè ..... Duh geus sariak layung gening isuk deui wè ngadu bakona, kuring mulang heula Assalamu 'alaikum ..
Abdul : Wa 'alaikum salam, heug atuh kadè lali enya .....
wilujeng wayah kieu baraya ..........35@@@
" Wilujeng mapag taun enggal," sora iblis jigrah minuhan wiati
Aya anu ngagerung bari kokosodan, nyawa geus dina elak-elakan.
Di kolong sasak, tibra saré keur meujeuhna kembang buruan.
Disimbutan ku halimun, diaping ku indung peuting.
Anaking, isukan wayahna cukleuk leuweung cukleuk lamping.
Piring jeung asbak masih ngajentul na luhur méja, mépéndé wadah tisu nu cireumbay béakeun eusi. Gigireun gumeulis anyaman rotan paranti buah, kawas nu bungah pédah geus meuntas taun. Kuring nyerangkeun ti kajauhan bari ngahuleng, cangkeul sapeupeuting dipencétan, bulak balik sorolok muka, metet duit tina kencring nepika nu panggedéna, pagaliwota, kaluar asup, méh méhan hayang utah, mudal ku lobana, tapi dikuat-kuat wé dalah geus kitu nasibna. Tapi aya atohna oge sabab kuring téh anu pangdipikanyaah ku dunungan tibatan nu lianna, méh unggal usik ditempo tur dijagaan, padahal ngan saukur wawadahan nu eusi ku lembaran kertas warnaan atawa kencring. Maké konci, génggé ogé, dijagaan ku patung ucing warna emas nu leungen katuhuna ungkleuk-ungkleukan jiga nu gugupay.
Ayeuna lumayan can aya tamu nu datang, can aya duit nu asup, jigana carapéeun ngadon suka-suka sapeupeuting, reureuh heula, ngerejep sakedapeun, sugan wé ngimpi jadi dunungan nu keur anteng murak duit tina sorolok bati dagang maleman taun baru.
Lembur, anu nyingkur. Na luhur, pasir. Peuntaseun, gunung cakrabuana. Ti stasion, cipeundeuy. Meuntas, jalan raya. Laju naek ojeg, saparapat jam. Nanjak, ngalewatan astana. Kuburan korban, pager bitis. Ka tempo, na pasir cipahoman. Imah rentul, celak celak. Bakom! Tempat, nitipkeun kolot. Nu ngaso, di astana gede. Na handapeun, tangkal samoja.
Wanci tengah wengi, nuju memejehna simpe. Saurang pameget nuju calik diteras bumina. Anjeuna ngahuleng ngaraga meneng, ngemut sareng nafakuran. Naon rupi hal anu kantos dipilampah, salami sataun kapengker. "duh Gusti, jisim abdi rumaos seueur lamokot ku dosa !" gerentes hatena, bari melong kosong kapayuneun bumina. Atra pisan dosa-dosana sarumping narembongan, aya nu molototan, aya nu ngabaeudan oge aya nu nyerengeh seuri. "Duh Gusti hapunten sagala rupi kalepatan jisim abdi ! rumaos jisim abdi seueur pisan ilang along margahina-na" gerentes hatena deui, bari ngeclakkeun cisoca. Anjeuna mung tiasa gigideug, teu ngartos kunaon atuh laku lampahna sapertos kieu. Seueur ilang along margahina-na tibatan kasaeanana. Teu lami, anjeuna cengkat "Kuring kedah tiasa meresan kaayaan ieu ! bade iraha deui, upami teu ti ayeuna di beresan" pokna bari teras lebet kabumina.
"Menurut KPK, diduga ada keterlibatan pejabat pusat, maupun daérah, dalam kasus Hambalang." Ceuk warta dina radio, anu keur disanghareupan ku Ki Omén. "Tah! Bukti kalawan nyata, yén. Ancurna nagara téh, ku koruptor. Jeung jalma-jalma nu pinter ku minteran batur. Ngecebrek ngomongkeun batur. Padahal dirina sorangan, omongkeuneun batur. Silih tuding, silih salahkeun. Cik, Aki satuju teu? Ancurna nagara téh, diantarana. Ku Koruptor, jeung jalma-jalma nu saukur ngomong wungkul?" Ceuk Sanip, nyampeurkeun. Gék, diuk bari sila, nyanghareupan radio.
"Heueuh, kaasup ilaing!" Ki Omén, ngawalon. Gep, kana radio, terus dipindahkeun kana lahunnan Sanip. Cetrék! Dipareuman. Jug, nangtung. Léos, ka tukang. Ceg, kana pacul. Laju, ngingkig ka sawah.
Kekebutan di jalan lembur. Digerung-gerung. "Gandéng euy, lalaunan!" nu gogorowok sisi jalan. Lalaunan. Aya nu nyiap. "Laun-laun teuing, ngagokan," ceuk nu nyiap. Ngahuleng. Palebah tungtung péngkolan aya jungkrang lungkawing. Satengahing baluweng. Motor lempeng palebah péngkolan.
Nongtoréng kénéh papatah guru SMA-na basa ngajar Biologi dina bag-bagan élmu katurunan (Héréditas) nu ngajelaskeun nyén lamun sipat indung bikang atawa jalu nu dominan (kuat) jeung résésif (lemah) dikawinkeun, maka rundayan kahiji bakal kabéh ngabogaan sifat nu dominan. Mun turunan kahiji dikawinkeun deui, maka sipat dominan jeung résésif bakal muncul dina babandingan 3:1. Babat, Bibit jeung Bobot pibasaeunana mun ceuk kolotna mah. Babat hartina bisa ngaraksa beuteungna, mun loba nyésa saeutik mahi, Bibit éta turunan jalma hadé boh pisik jeung psikisna ditambih Bobot dina hari bisa méré rundayan panerus.
Maman, sabil basa nganjang ka kulawarga kabogohna, nénjo piadibeuteungeunna ukur hiji nu normal, tilu cacat méntal. Beg...!, mun kitu mah si Nyai téh carriér (nu mawa sipat). Kumaha balukarna keur rundayan kuring di turunan kahiji sumawona kadua?
Héréditas mémang teu mungkas, ukur méré iber pibakaleun, sangkan mun maksakeun teu matak aral subaha! Maman bingbang. Laju atawa bekukeun laku? Baluweng mubeng!
Ngan ukur angka nu ganti, saleuwihna sarua. ***
“Barudak...! Getih nu ngalir dina awak urang séwang-séwangan najan enya sarua beureumna tapi numutkeun hasil panalungtikan kabagi kana opat golongan, nyaéta golongan A, B, AB jeung O. Golongan AB disebut resivien universal, sedeng Golongan O disebut Donor universal. Golongan A jeung Golongan B éta ukur bisa ngadonor kajinisna sareng ka Golongan darah AB wungkul!”
“Pa... dina kartu PMR abdi, pun biang golongan darah O sareng pun Bapa ogé O, naha tiasa putrana gaduh golongan darah AB?
“Moal tiasa... ukur hiji kamungkinanana nyaéta golongan darah O, na kunaon kitu Cep?”
“Berarti abdi sanés putra pituinna manawi?”
“Bisa jadi, dumasar kana panalungtikan mah kitu... tapi kedah dicék ulang...!”
Budak rambisak, ngalewé méwék... aluk-alukan bakat ku kanyenyerian...
“Saha atuh pak Indung Bapa abdi téh?”
“Mending taroskeun baé, ka kulawargi di bumi, mung omat rasa hormat jeung babakti gumati kanu jadi kolot éta teu kawates ku kolot pituin atawa kolot angkat!” Budak sisimekeun, unggeuk.
"Jalan-jalan atuh, taun baruan. Ngahékok
waé di imah. Bulukan!"
"Ah, teu gaduh artos."
Di mana-mana, nuju barieukeun. Ilubiung
kanu teu jelas asal-usulna. Pawéy obor
Muharoman, kasilep ku patinggurilapna
rumbéy-rumbéy tarompét jeung kembang
api.
Hiji Muharom, mimiti ramé ku pawéy obor,
malah aya marcingbén sagala, tapi naha
laguna Iwak Péyék?
Halah.. Hapun.
Mapag hiji Januari, ti suklakna, ti siklukna
ngabarorong tarompét. Jang naon? Pasar-
pasar jadi marahmay ku gurilapna rumbéy-
rumbéy tarompét. Naha Muharoman,
pawéy obor, tapi di pasar taya nu dagang
colén-colén acan..?
"Hayu, milu moal? Malah ngahuleng diajak
téh.."
"Moal ah."
Daripada ulin teu puguh laku, mending
mikmin sing daria.. Keur ngajaga Ki Sunda
sangkan waluya. Ulah kasilih ku budaya
jeung basa luar. Prak, ah!
Ilaharna dina raraga ngaramêan munggaran taun masêhi, nalika têng jam 12 peting jedur berecon, kembang api tingsareak tingarapung pak pray silihtembal nembongkeun warna-warni. Balawiri nu na motor ngagerung-gerung motorna pada-pada hayang tihela, mobil ndut-ndutan ngukuyan jalan. taman kota jadi lautan manusa, dijalan nu ti kampung, ti pawetanan, ti kulon, ti kalêrna eweh tungtungna, helm jeung hulu nu narenggak kasampak ka jauhna.
"têtêla manusa ayeuna geus kabobodo tenjo, kabita ku barang jiga." hanas hatê ngagentes bangun ku juuh cimata. mangnaonkeun nu dibêla manusa kikieuan têh.
Naon nu anyar?
Naon nu heubeul?
Geuning angger kénéh sarua, ukur kasempetan nu terus ngaheureutan, cueut ka sareupna.
"Jalan-jalan atuh, taun baruan. Ngahékok
waé di imah. Bulukan!"
"Ah, teu gaduh artos."
Di mana-mana, nuju barieukeun. Ilubiung
kanu teu jelas asal-usulna. Pawéy obor
Muharoman, kasilep ku patinggurilapna
rumbéy-rumbéy tarompét jeung kembang
api.
Hiji Muharom, mimiti ramé ku pawéy obor,
malah aya marcingbén sagala, tapi naha
laguna Iwak Péyék?
Halah.. Hapun.
Mapag hiji Januari, ti suklakna, ti siklukna
ngabarorong tarompét. Jang naon? Pasar-
pasar jadi marahmay ku gurilapna rumbéy-
rumbéy tarompét. Naha Muharoman,
pawéy obor, tapi di pasar taya nu dagang
colén-colén acan..?
"Hayu, milu moal? Malah ngahuleng diajak
téh.."
"Moal ah."
Daripada ulin teu puguh laku, mending
mikmin sing daria.. Keur ngajaga Ki Sunda
sangkan waluya. Ulah kasilih ku budaya
jeung basa luar. Prak, ah!
"Mang, kunaon taun baru teh dihurudung sarung wae? Teu gaul. Batur mah ngurilingan kota. Ijigimbrang nariupan tarompet." Ceuk neng Faniyem, anakna Mang Cireng, tatangga Mang Encas. "Heueuh si amang mah ngajentul we, siga nu mikiran nagara. Hanas ibi geus dangdan sataker-kebek sugan teh rek taun baruan di kota siga jalma sejen sukan-sukan!" Bi Encas mairan bari murukusunu. Mang Encas cindekul bari melenyun udud. Siga nu teu ngadenge. Anteng neuteup bulan nu katutupan halimun. "Ih..da, ditanya teh ngahenen wae. Eta atuda embung we ngaluarkeun duit!" Bi Encas jebras-jebris. Mang Encas cengkat nangtung. Panonna beureum lir siki saga. "Sukiyem, regepkeun ku anjeun. Dewek lain teu hayang siga batur ka kota sukan-sukan. Tapi urang kudu bisa ngaragangan..tuh deuleu masih loba dulur urang nu hirupna susah dahar sore isuk henteu. Jaba loba nu hirupna katalangsara alatan katarajang banjir. Ari ieu rek ijigimbrang? Lain mah ngabageakeun taun anyar teh ku tapakur ngaji diri. Heug,jig geura indit rek sukan-sukan mah. Bisi kurang duit mah tuh cokot duit sakarung di goah hasil ngajual Sampeu tea!" Mang Encas ngagantawang. Sorana ngahandaruan nyasaak peuting nu keur ditungkup halimun. Bi Sukiyem jeung Faniyem jempe lir gaang katincak.
" Teu kedah meser kalender kangge taun ieu mah , Bu !"
" Haaar , naha Pah , karunya atuh ka tukang kalender ?!"
" Keun wae etang-etang ngirit pengeluaran , pan tos gaduh lima kalender pilgub !"
Rarandaan, bari ngurus anak opat. Lain, hal enteng. Saprak, salakina maot. Ragrag, na bangunan. Ekonomina, mingkin sulit. Buburuh nyeuseuh, di lakonan. Sangkan barudakna, bisa sakola. Watir!
Antukna, kuring boga niat. Di obrolkeun, ka pamajikan. Najan teu, di satujuan.
Siga poe ieu, manehna datang. Ngelek baju, meunang nyeuseuh. Bari sakalian, nginjeum duit. Keur meuli buku, budak nu cikal. Pamajikan, ngajak manehna ka kamar. Ari kuring, karek datang ti pagawean. Tuluy diuk, dina korsi. Ngareureuhkeun, kacape. Basa kaluar kamar, katempo manehna carinakdak. Pamajikan, katempo neuteup ka kuring. Teuing naon, maksudna.
Manehna, nubruk kana suku. Tuluy nyuuh, na lahunan. Katempo, pamajikan seuri leutik. Tuluy, unggeuk. Saterusna, abus deui ka kamar. Duh, pamajikan teh. Jembar hate, geuning.
"Dua poé katukang, dua kali mostingkeun fikmin téh. Poé kamari ngan sakali. Kungsi, dina sapuluh poé teu sakali-sakali acan mosting fikmin. Enya, sapoé téh jatah tilu kali. Digeblokkeun ah poé ieu, 33 kali...," cekéng bari cinutrung diharudum siduru hareupeun hawu bari nyoo lebu.
Isah, Ikah, Indungna Isah, jeung anakna Isah paungku-ungku bari laleweh. Anakna Isah anu ceurikna rada tarik, nepikeun ngagareuwahkeun tatangga, Atuh rob weh tatangga daratang nyalampeurkeun bari hari weus-weus nanyakeun aya naon-aya naon. "Si Bapa Kacilakaan ka tabrak mobil pertamina" ceuk anakna Isah. Atuh tatangga teh ngilu ngagaur deui caleurik, atuh di imah teh rame kunu nyeungceurikan kacilakaan. Isah, teteleponan ngabejaan dulur-dulurna, Manehna gura-giru neangan tatanggga sangkan nganteur ka rumah sakit, da ceuk beja via telepon aya di rumah sakit. Dulurna anu deukeut ka rumah sakit oge geus muru rumah sakit. Ngan ceuk beja eta ti dulurna cenah di rumah sakit poe ieu mah euweuh anu kacilakaan. Hate Isah tagiwur da eta anu mere bewara terus-terusan neleponan yen korban kudu ditulungan cenah,waktuna ngan 5 menit deui sabab, getih geus loba kaluaran. Kanu nelepon Isah ngawanti-wanti kudu nulungan korban keun sabaraha oge biayana bakal ditedunan. Dulurna anu di rumah sakit nelepon deui "Geus we ayeuna mah Teteh Uih deui" Ngadenge telepon kitu Hate Isah jadi rada ngemplong deui. Teu Lila jol deui SMS, "Teteh enggal keun Uih si Bapa Repot" maca SMS eta lengerek deui leuleus. Tungtungna Isah balik deui ka Imahna. Di Imahna tetep tatanggga masih ngagimbung, bari KEPO tea. Sajam ti didinya torojol teh Si Bapana datang bari mawa totorompetan. Ka Imah teh si Bapana di galentoran pada nyiuman, atuh si Bapana culang cileung teu ngarti. Isah ngomong yen cenah aya telepon Bapa Cilaka. Beu.......
Kuring keur diuk dina bangbarung teu lila ki silah batur kuring datang bari pokna : " San maneh peuting ieu rek kamana ?? " cenah kuring ngalieuk kamanehna bari ngajawab : " Naha make nanya kitu sagala ??? naha rek ngajak kamana kitu " ki silang ngajawab : " Ka Cikapayang ... aya acara Car Free Night raragan taun baruan " kuring ngajawab : " jung we ah kuring mah teu ngarasa aya taun baruan " Ki Silang ngan ngajawab : " Har karah ..... ???? "
Ba'da shalat Isa kira -kira jam 19.45 kadenge aya anu uluk salam harepen imah,sihoreng laun jalma jauh tapi kidulur sobat dalit tempat unjam injem duit nyaeta kang Adong.
Sarengsena kang Adong basa basi kuring nanya '' ari ilaing iraha mulang ka lembur, batur mah hayang tahun baruan jeng Jokowi di jakarta,ilaing kalahka mulang ka kampung bau lisung.''
bari ngahurungkeun udud kang Adong nyarita'' Uing balik kalembur teh, lain pedah loba duit atawa hayang tahun baruan di lembur, da tahun baruan mah teu penting malahmah cek ajengan kosim kitu gawe teh jiga yahudi jeng nasrani.''
''kunaon atuh ilaing make mulang! '' kuring nanya bari panasaran.
''Uing sono ka pamajikan euy!'' cek kang Adong .
'' Lamun ilaing sono ka pamajikan, gancang geura mulang, da ari rukun sono teh diantarana lamun balik nyaba.'' kang Adong ngabelenyeh saukur seuri leutik dihereyan ku kuring.
Bari mareuman udud kang Adong nyarita'' Uing mulang ti Jakarta bari ngagedur birahi dina jero dada,ngan hiji tujuan hayang sosonoan jeng pamajikan ngan......barang asup ka kamar sajadah pamajikan nileup dina luhureun lomari.''
ha...ha.......tragedi sajadah nileup ka alaman oge ku ilaing adong!!, sabaraha lila biasana nileupna sajadah pamajikan nyaneh ?''
''lima poe,mangkaning izin ka dunungan ngan ukur 2 poe, ''kang Adong nepak tarang.
Baju nu ngalumuruk dina ubin dicokotan. Lieuk, ka nu masih ngaguher saré dina ranjang. Cimata geus saat ti subuh kénéh. Nongtoréng dina ceuli pesen adina. “Tétéh, uihna tong hilap oléh-oléh” Nalika manéhna, sup kana mobil kabogohna deuk taun baruan….*1.
Jam 12.00. Ginggeung langit alun-alun kota. Dipentang sora jeung cahya. Syiengngng...! Duaaarrr...! Paratak, paratak, paratak! Braaay! Mancawura. Warna-warni.
Grengngng, grengngng, grengngngngng...! Motor digaur-gaur. Tooot, tooot, tooot...! Tarompét meupeus keuyang. Rupa-rupa sora ngagulung. Jagat eundeur. Lieur.
di alam malakut, réwuan malaikat sumujud, "Emh, deudeuh teuing." Teu wasa nuluykeun du'ana. Ajrih ka Gusti, nu ngaguratkeun tapel wates antara mulya jeung hina.
Di handapeun tangkal kiara, di juru alun-alun, lelembutan cinutrun. Bingung. Haté nyampeurkeun. Nyelang sakeudeung, tina kasibukanana. Mariksa surat wasiat keur anak adam, nu ditanda tangan ku akal séhat. Pok nanya, "Naon atuh nu jadi kabingung téh?"
"Ah henteu."
"Mangga carioskeun, da sanés sareng sasaha."
"Hapunten pisan, manawi uninga, naha taun hijriah mung direuah-reuah ku budak madrasah?"
"Tawakup."
"Dupi ieu warisan ti saha?" bari ngasongkeun solongsong kembang api.
Pating siriwik, pating suruwuk, lir lauk papanggih jeung cai anyar. Kendaraan patingsuliwer. Eak- eakan ngabageakeun mapag taun anyar.Ti mimimiti nonoman nu sakalian nyiar pasangan, nepi ka anu rimbitan. Budak satilu-tilu bari jeung laleutik keneh meyod dina motor. Hujan ngaririncik ti wanci sareupna henteu ngajadi halangan. Guligah saruka seuri, Padahal nu dina pesak nyempil duit meunang ngijon tadi isuk. Kuring nyawang ti buruan " Beu naon atuh nu dipibungah nu jelas isuk umur mulai ngurangan, itungan jadi ngolotan. Saha atuh sabenerna nu ngamimitian peta siga kieu teh ?" Cek kuring bari gutret ngonsep fikmin dina salembar kalakay nu murag katebak angin.
.


text:
Sumirat natrat dina kalbu rehing diri ieu seueur ku duduga, seueur kaambek, seueur ku dosa boh nu karaos atanapi nu teu karaos. Namung parantos sasasih urang sadayana sami-sami ngajalankeun kawajiban syareat islam nyaeta shaum ramadhon. Mugia ku shaum tahun ieu hate urang sadayana tiasa mulih deui kana kafitrahan anu parantos pasinikeun ku Illahi Rabbi.
Kumargi kitu, simkuring salaku Admin Cibanggalanet sinareng sadayana Keluarga Besar Kantor Kecamatan Campakamulya, neda dihapunten tina samudaya kalepatan. Mugi-mugi dina lebaran tahun ieu urang aya dina kabarokahan sinareng kasuksesan. amiin ya robbal alamiiin.
تَقَبَلَ اللهُ مِنَّا وَمِنْكُمْ
صِيَامَنَا وَصِيَامَكُمْ وَكُلُّ عَامٍِ
بِخَيْرٍ مِنَ العَائِدَيْنِ
وَالفَائِزِيْنَ


text:
- WANGSIT TI NU MINDENG DITAREANGANKatampi ku Nu Katitipan di Situs Astana Gede - Kawali, 18 September 1990
9 Oct 2001 - 5:15 am
- Kula nu pada nareangan. Enya kula nu tandes menta ka Sang Rumuhun supaya Sunda hiji waktu bisa NENGTREMKEUN DUNYA.
- Ari ayeuna kieu kanyataanana, lain salah BATARA da tara cidra, ngan bae arandika kudu bakorban, nerang-nerangkeun SUNDA - SILIWANGI jeung PAJAJARAN. Marukan eta ngaran-ngaran teh henteu ngandung maunat? Marukan teu boga kakuatan eta teh?
- Teruskeun: Nu saurang ngocomang bae terus, sabab balarea ceulina sina ngareungeu, nu saurang terus bae ngabelel-belelkeun panon somahan, sabab keur ripuh dipeungpeukan ku sagala rupa nu matak henteu kapahayu. Nu saurang terus ngupah-ngapeh utun - inji, sabab kudu dibebenjokeun sangkan nyaho ka nu ENYA. Nu saurang ngurus miara sato-walungan-tegal, sabab eta oge perhiasan Sunda. Nu saurang teu eureun-eureun memener tingkah laku jeung paneuteup. Eta teh kudu saimbang – saraga- sanyawa, sabab ari wawaen teh GAPITAN tea.
- Ari samangsa-mangsa aya hahalang, tangtu bae, kapan ayeuna geus nembrak.
- SUNDA JA SABDA WAWANGI, tegesna SUNDA TEH SING ALUS NGARAN.
- Kanyataan nu peurih ayeuna eta jadi ciri ganti wanci. Tapi kudu karuat akar dirina, maksudna ulah baranggawe bari teu make titincakan, kudu apal liliwatan jaman. Terus bae terus nyieun tapak nyieun lacak.
- Muga karuat hate. Muga pigawe nu nyata nu aya dina Sanghiyang Lingga Wastu, eta amanat Prabu Diwastu.
- Kula marengan ka sugri anu rancage hate, rancingas rasa, nu beresih sanubarina.
- Kula marengan unggal waktu. Sarta arandika diawur rahayu ku para luluhur-karuhun.
- Ari perkara nu ayeuna, eta ageman masing-masing, prak susud sanggihaning tuhu.
- Ka sarerea nu aya di Dangiang Sunda pek lenyepan DASAPASANTA jeung PARIGEUING terus cekel jiwana SUNDA. Pek eceskeun! Muga percaya ka ENYANA.
- Ka sarerea tulis dina pikiran: "SUNDA"! (ku aksara Sunda Buhun).
*** (Nu katitipan: Muga teu kaselapan ku jijieunan)
- Kula nu pada nareangan. Enya kula nu tandes menta ka Sang Rumuhun supaya Sunda hiji waktu bisa NENGTREMKEUN DUNYA.


text:
Poliurétan
Poliurétan (polyurethanes, singketan: PUR) anu diwangun ku poliisosianat plastik atawa résin sintétik dihasilkeun tina réaksi poliadisi dina dialkohol (diol), atawa poliol. Ciri anu mandiri ieu poliurétan nyaéta grup urétan (\ mathrm {{-} {NH - CO} {-} {O -} \}).
Diol jeung diisosianat ngabalukarkeun poliurétan linéar, poliuretan dibeungkeut ku ngaréaksikeun umpamana triisosianat campuran diisosianat jeung poliol. Hasil tina ieu réaksi nyaéta hiji substansi anu bisa waé mangrupa térmosét, térmoplastik atawa élastomér. Dina budah/busa poliurétan mah, pangaruhna kana naha ieu busa téh heuras atawa jadi leuleus. Sanajan kitu, poliurétan ogé dipaké minangka komposisi bahan anu engkana dijieun ngagunakeun citakan/molding (résin casting)/(résin isosianat), saperti benang (tékstil) elastik, poliurétan cair dipaké elém poliurétan.
Sajarah[édit | édit sumber]
Dina taun 1937 di Leverkusen laboratorium of IG Colors pikeun mimiti panalungtikan dipingpin ku Otto bayer gugus polyurethanes disintésis. Waktu 1,4-butanediol jeung 1,8-octane diisocyanate kadieunakeun dicampur jeung hexane-1,6-diisocyanate. Nu hasilna polyurethane dibéré ngaran Igamid U atawa Perlon U. Mimiti taun 1940, produksi industri di Leverkusen tumuwuhna kurang gancang. Sabab Perang Dunya II jeung patali kakurangan bahan baku, tapi pasar keur polyurethanes mimitina tumuwuh. nyaéta taun 1952 kurang ti 100 ton dina sataun, Kapanggihna ngagunakeun polyether polyols polyurethanes téh gancang Ti taun 1952 nepi ka 1954 foams/busa poliéster geus maju Variasi leuwih gede anu tuluy dironjatkeun saterusna polyurethanes dikomérsialkeun. Jadi dina taun 1960 geus leuwih ti 45.000 t nya dihasilkeun dina busa/foams ieu. Dina taun 2002, pamakéan sakuliah sadunya geus dikirim 9 juta ton polyurethane, Taun 2007 éta ngaronjat deui lewih ti 12 juta ton. Satuluyna unggal taun ngaronjat 5%.[1] 2011, di Jerman Sorangan bayer AG jeung BASF ampir 1 juta ton, pamakéan 32% keur ngawangun insulasi, 20% pikeun parabot jeung kasur, 14% pikeun industri otomotif jeung 10% keur sabangsaning.
Foam/Busa[édit | édit sumber]
Busa poliuretan gampang pisan diproduksina. Kaonjoyan khusus tina busa PUR nyaéta loba disadiakeun ku pabrik dina wujud satengah jadi (busa dijieun barang séjén luyu jeung pangabutuh), tapi bisa ogé meli ti pabrikna dina wujud cairan, tuluy dibawa ka tempat di mana ieu bahan di bentuk/dijieun luyu jeung kabutuhan.
Busa anu leuleus loba pisan dimangpaatkeun, lobana mah pikeun dijieun bantal, bisa bantal keur kasur, parabot rumah tangga korsi kursi, bahan tambahan kerkarpet, lapisan barang tekstil, bisa ogé keur spon paragi ngumbah wadah atawa ogé keur saringan. Busa PUR lolobanaa disadiakeun ku sabarahan kapadetan, lembek jeung heuras.. Ieu Busa PUR dipaké utamana pikeun insulasi, Contona, dina wangunan, pakakas refrigeration, panas sarta storage tiis jeung sababaraha sistem plumbing (jacket plastik, pipa kimia , pipa komposit fleksibel).[2][3]
Kagunaan[édit | édit sumber]
Sababaraha pamakéan polyurethane dina industri pamungkus fléksibel kaasup poliuretan (anti-dampak) dipaké mungkus barang anu gampang peupeus/halus, cirina nyaéta kepadatan sél anu maruka jeung hampang (12–15 kg / m³). Aya ogé poliuretan kaku atawa RIM (tina Rigid Injection Molding) anu mibanda kapadetan (30–50 kg / m³) dari sebelumnya, tapi ciri anu mandirina mah ampir sarua. Gas anu aya dina jaringan polimér bisa nahan panas termal. Hiji polyurethane anu kandelna 25 mm bisa nahan panas dijerona nepika 20 °C sedengkeun sisi belah luarna bisa waé robah-robah -5 °C.
Tempo Ogé[édit | édit sumber]
- Polyamide (Disebut ogé nylon)
- Polycarbonate
- Poliétilén
- Poliétilén terephtalate (Katelah disebut PET biasana dipaké botol, ogé polyester dipaké bahan baju
- Polipropiléné
- Polistiréna
- Polyurethane
- Polyvinyl chloride (Katelahna PVC). biasana dipaké bungkus kabel listrik
- Acrylonitrile butadiene styrene (ABS).
Tutumbu Kaluar[édit | édit sumber]
- Organic Phosphorus Compounds Center
- Dämmstoff: Polyurethan-Hartschaum (PUR) und PUR-Ortschaum, Montageschaum
- diisocyanate is primarily used
Dicutat Tina[édit | édit sumber]
- ↑ G. Avar: Polyurethane (PUR). In: Kunststoffe. Nr. 10, 2008, S. 205–211.
- ↑ Flame Retardants Center: Organic Phosphorus Compounds Center.
- ↑ http://www.waermedaemmstoffe.com: Dämmstoff: Polyurethan-Hartschaum (PUR) und PUR-Ortschaum, Montageschaum.


text:
Tétanus
Tétanus mangrupa panyakit renkeng otot.[1] Panyababna téh aya dua macem, nyaéta alatan inféksi baktéri Colostridium tetani atawa alatan naékna hormon paratiroid anu dihasilkeun di kelanjar paratiroid.[1] Bakteri Clostridium tetani sanggup mroduksi racun tetanospamin anu narajang saraf di deukeut tatu.[1] Gejalana mangrupa kelenjar otot dina caréham, saterusna nyebar ka otot beuheung, taktak, tonggong, beuteung, leungeun, sarta suku.
Kejang Sungut[édit | édit sumber]
Tétanus, ogé dipikawanoh minangka kejang sungut, nyaéta panyakit serius, tapi bisa dicegah anu mangaruhan otot-otot awak sarta syaraf.[2] Ieu biasana mecenghul ti tatu kulit anu disababkeun ku baktéri anu disebut Clostridium tetani, anu mindeng kapanggih di jero taneuh.[2] Sanggeus baktéri aya dina awak, maranéhanana ngahasilkeun neurotoksin (hiji protéin anu jadi racun pikeun sistem saraf awak) anu dipikawanoh minangka tetanospasmin anu ngabalukarkeun kejang otot.[2] Toksin bisa ngalakonan lalampahan ka sakumna awak ngaliwatan aliran getih sarta sistem geutah hérang. Kawas medar leuwih lega, toksin ngaréwong aktivitas normal ti saraf di sakumna awak, anu ngabalukarkeun kejang otot umum. Tampa diubaran, tétanus bisa ngabalukarkeuun hal anu fatal.[2] Di Amérika Sarikat, lolobana perkara tétanus kakontaminasi alatan katojos, contona katojos paku.[2] Sakapeung tatu nu leutik téh tara dipariksa ka dokter ku sakumna jalma.[2] Tatu anu ngalibatkeun kulit nu paéh (kawas tatu kabeuleum, radang tiis, gangren, jsb) leuwih condong ngabalukarkeun tetanus. Tatu nu kakontaminasi jeung taneuh, cai acay, atawa tinja, utamana lamun henteu bener dibersihkeun - sarta kulit nu ditojos ku jarum nu teu bersih (kawas pamakéan ubar atawa anu ditato atawa ditindik) éta ogé ngaronjatkeun mamala.
Tetanus Neonatorum[édit | édit sumber]
Wangun séjén ti tetanus nyaéta tetanus néonatorum, lumangsungna dina orok nu anyar lahir anu dina kaayaan teu cageur, utamana lamun tali bujal nu tunggul sarta kakeunaan baktéri.[2] Saméméh imunisasi, tetanus néonatorum laér leuwih umum di Amérika Sarikat.[2] Ayeuna, imunisasi téh mindeng dilakonan pikeun ibu-ibu nu ngahasilkeun antibodi pikeun orok nu dijero beuteungna kénéh.[2] Tetanus umumna jarang lumangsung di Amérika Sarikat sarta nagara-nagara séjén kalayan program vaksinasi tetanus - leuwih saeutik ti 50 perkara tetanus anu dilaporkeun saban taun di Amérika Sarikat.[2]


text:
Hasil Pencarian
Hasil pencarian untuk kata kunci geura (23)
- Geus nepi kana UganaKu Dédé Kosasih
17 Aug 2005 - 10:27 am
Hiji peristiwa 'monuméntal' geus diguratkeun ku mangsi emas dina leunjeuran sajarah bangsa Indonésia, nyaéta ku lumangsungna pilprés kalayan suksés, aman, langsung tur démokratis. Hasilna, pada-pada kasaksén yén SB. Yudhoyono resmi jadi papayung agung bangsa Indonésia 2004-2009, sabada nyangking mandat rayat dina Pilprés II dina tgl 20 Séptémber 2004. Nya ieu meureun geus nepi kana ugana téh. Mungguh cék Bah Usin téa mah geus jadi guratan nasib jeung takdir hiji mahluk luyu jeung tutulisan ti Loh Mahpudna.
Geus nepi kana ugana. Ieu ungkara téh bet jadi ngahudang tineung. Jol ras baé inget kana kapercayaan kolot urang baheula, ngeunaan uga. Ari uga dina konsépsi masarakat Sunda raket patalina jeung sistim kapercayaan minangka tujuman (ramalan) parakaruhun baheula utamana kana parobahan sosial politik nagara nu bakal datang. Sakumaha nu kaunggel dina: uga Bandung, uga Galunggung, uga Banten jeung uga Kawasén. Upamana, cék uga Galunggung, cenah: Sunda bakal nanjung mun pulung geus turun ti Galunggung.
- Sarsilah Ngaran Patempatan Di Tatar SundaÉséy Dédé Kosasih
17 Aug 2005 - 10:22 am
Oléh-oléh Priangan dilingkung gunung
Majalaya, Soréang, Banjaran Bandung...
Sempalan lagu "Borondong Garing" di luhur téh ngandung déskripsi sawatara ngaran tempat nu aya di Tatar Sunda. Demi nataan ngaran-ngaran tempat téh ilaharna sok disebut toponimi. Nurutkeun kajian folklore, toponimi téh bagian tina élmu onomastika (onomastics), anu ulikanana ngawengku di antarana baé: méré ngaran jalan, ngaran atawa jujuluk jalma, ngaran kadaharan, ngaran bubuahan kaasup asal-usul (legénda) ngaran hiji tempat dumasar kana 'sajarah' ngajanggélékna.
- Poyok UngkalÉséy Dédé Kosasih
17 Aug 2005 - 10:19 am
Ungkal téh lembur di wewengkon Conggéang, Sumedang. Mun Maronggé sohor ku pélétna. Ungkal mah kaceluk ku poyokna. Kapan aya nu disebut poyok Ungkal. Paribasa, tukang cegékan urang Ungkal mah.
Naha bener kitu éta téh? Sigana, puyak-poyok mah saréréa gé osok. Naha urang Ungkal naha urang Tagogapu, sahanteuna kungsi moyok. Ngan, poyokna kawas kumaha?
Rada nenggang ti nu séjén. Urang Ungkal miboga tradisi anu mandiri tumali jeung carana ngedalkeun pamoyokna kalawan simbolis. Ari eusi pamoyokna biasana tara leupas tina kekecapan anu lega rambat kamaléna. Ana pok moyok, bet teu jiga-jiga.
- NADOMAN NURUL HIKMAH, DARAS 30 (bagian 2)Tina Surat AN NAZIAAT (Malaikat anu Ngadudut Roh) - Surat Katujuhpuluh salapan - ayat 1 d/k 46
20 Dec 2004 - 12:33 pm
15. SAKARATNA JELEMA ANU KAPIR KACIDA PIKAWATIREUNANA (:79/1) - rhs, 17 Jumadilahir 1428 H
- Sakaratna jalma kapir, estuning ku matak watir,
ku Ijroil digebugan, anu kapir diteunggeulan.
- Digebugan sahabekna, sangkan ka luar nyawana,
nyawana mugen embungeun, sieun dika-narakakeun.
- Si nyawa didudut tarik, nyawa teh ngajerit ceurik,
tingkoceak sosongkolan, sakaratna nu teu iman.
- Naha atuh maneh kapir, teu inget engke di ahir,
bakal pinanggih jeung maot, dipapag malakal maot.
- Sanajan ampun-ampunan, enggeus euweuh kasempetan,
tobatna geus elat teuing, naha baheula teu eling.
- Tarima bae buktina, sabab teu iman teu takwa,
marukan teh bakal lana, langgeng rek hirup di dunya.
- Na naon nu diteangan, ngumbar napsu tetemenan,
terang-terang geus lekasan, malakalmaot nungguan.
- Sakaratna jalma kapir, estuning ku matak watir,
- Kampung Kuta Pantrang Nanggap Wayang
1 Dec 2004 - 4:14 am
1. KIAMAT TEH TANGTOS BAKAL KAJADIAN (:78/1,2,3,4,5) - rhs, 29 Jumadilawal 1424 H
- Assalamu'alaikum, ka muslimin wal muslimat,
asalamu'alaikum, ka mu'minin wal mu'minat.
- Seja nyanggakeun nadoman, sumberna ayat Al-Qur'an,
juz anu ka tilupuluh, mugia jadi pituduh.
- An-Naba' nami suratna, tujuhdalapan nomerna,
dupi nu jadi ayatna, kahiji dugi kalima,
- Anu kapir teu percaya, yen kiamat bakal aya,
pajar ukur nyingsieunan,nu kapir teh seuseurian,
- Padahal kiamat pasti, bakal cunduk hiji wanci,
nu uninga mung Ilahi, manusa mah moal ngarti.
- Mun kiamat enggeus cunduk, nu kapir bati ngaheruk,
kakara sadar jeung eling, elingna geus elat teuing,
- Nu mawi yeuh kanca mitra, urang teh wajib percaya,
engke dina hiji mangsa, kiamat pasti cundukna.
- Ti ayeuna urang tobat, samemeh dongkap kiamat,
mugi Alloh ngahampura, kana samudaya dosa.
- Assalamu'alaikum, ka muslimin wal muslimat,


text:
Hasil Pencarian
Hasil pencarian untuk kata kunci payus (3)
- UPACARA NGARAS INgawasuh Dampal Sampean Ibu & Rama ku Putrana dina Runtuyan Upacara Nikah Adat Sunda
7 Oct 2002 - 1:39 am
Dina danget ayeuna, upacara Ngaras, parantos prah diaranggo, pangpangna ku juru rias, sareng para ahli nu ngajejeran upacara nikah adat Sunda boh di dayeuh boh di pilemburan. Malah parantos ngawitan aya seler bangsa (etnis) non Sunda, anu "kabita" ku upacara ngaras. Dugi ka-anjeunna palay ngalaksanakeun upacara ngaras nalika nikahkeun putra-putrana. Sim kuring pribadi nyiptakeun upacara ngaras teh taun 1983. Ti harita mah kaetang sering ngajejeran acara ngaras di lingkungan urang Sunda, kantos oge ngalaksanakeun upacara ngaras di lingkungan kulawarga (etnis) Betawi, Jawa, Padang, Batak, Menado, Bengkulu, Palembang, malah kantos nu salasawios pangantenna bangsa Perancis, Amerika, Jepang sareng Cina, nanging anu parantos ngagem agama Islam; margi ieu upacara ti awitna mula pamianganana teh tina ajen-inajen anu Islami.
- BASA INDUNG PITUDUH PIKEUN HIRUP APANJANG-APUNJUNGKu: Drs. R.H. Hidayat Suryalaga
13 Jun 2002 - 7:00 am
Upami urang nengetan sareng ngalenyepan "hariring indung" dina rumpaka di luhur ku urang bakal karaos pisan, ayana rupi-rupi rasa: harepan, kanyaah, kaiklasan, cita-cita, du'a ti nu jadi indung ka putrana nu jadi jimat manah kembang soca pupunden ati ibu ramana. Ti nalika jabang bayi aya dina lebet kandungan keneh, nu jadi indung mah parantos galecok "sasauran" sareng putra nu dikandungna, basana teh: "Utun-Inji, jabang bayi, masing lulus-banglus, berkah salamet, jauh balai-parek rejeki, pait daging pahang tulang. Amit-amit jabang bayi, ulah rek saturut-turutna, ari lain turutaneun mah, ulah sadenge-dengena ari lain dengekeuneunana, ulah satenjo-tenjona ari lain tenjoeunana, ulah saomong-omongna ari lain omongkeuneunana.
- SAWANGAN KANA AJEN INAJEN NU DIKANDUNG DINA KECAP SUNDANumutkeun Leksikografis, Etimologis, Semantis, Heurmanetik
14 Sep 2001 - 12:00 am
Upami dietang kecap Sunda teh numutkeun papayan etimologi aya 25 hartos. Tiasa jadi baris nambihan deui saupami leukeun mapay kamus basa sanesna, upami bae dina kamus Basa Kawi-Perancis, hartos kecap Sunda nya eta Kacida pisan endahna tur hejo ngemploh (Viviane Sukanda Tessier, dina diskusi pengamat Kabudayaan, 1990).


text:
Rumihat oku poh koimbagu doh mintulis hiti bolog ku, sabab nga suab mongoi oku woyo koombolutan ku mongoi hilo pulau mabul kabooo ... mongoi nogi hilo sipadan nga amu poh nokompom kah di kotua ie kupi hehe .... jadi haro poh koimbagu entri wagu ti om kouli mantad hilo pulau kaka, ie piya entri om gambar2 doh mantad hilo nabalu nga ogumu poh ot amu ku nakatayang hiti bolog ku, ogumu poh kopio ie tangalawa doh nulu nabalu di maan ku patayango hiti kogulu oku mantad hilo pulau, om semesti noh gambar2 mantad pulau nga maan ku n ogi nondo posuango doh hiti bolog ku .... jadi andadon nopo dokoyu lah, andadon nopo dokoyu ot gambar dahai min"baywatch-watch" kaka hahahaha ..... Daamot di om SONONG ARI AMPAT OM SONONG KUMARAJA .. BARAKATAN KASARI YOKOYU DOH KINOROHINGAN ... Amin ....
NOTA :
Sesiapa yg paham tulung translate p melayu wakakakaka


text:
- SI KABAYAN NGAKU HATUT
11 Jul 2002 - 5:45 am
Si Kabayan boga kiai beuki hatut, barang kiaina endek kawin ngumaha ka Si Kabayan, cek kiaina, "Kumaha Kabayan aing dek kawin, tapi dia nyaho lamun aing eta bosen teu ilok karasa deui laju hatut bae, atuh."
Cek Si Kabayan, "Cocokan bae jubur kiai."
Cek Kiaina, "Ari dicocokan matak mules beuteung engke lesot bae cocokna nyebrot kaluar jeung bukurna, beuki matak isin; jadi kieu geh; lamun engke aing nyembah ka mitoha dia ulah jauh nuturkeun ti burieun aing, ari aing hatut aku bae ku dia, ja dia mah lain panganten ieuh, moal isin, engke dia ku aing diupahan ali cacag nangka, kop tah alina."
Cek Si Kabayan,:Hade engke sagala hatut kiai diaku ku kula kabeh."
Cek Kiaina, "Enya pacuan u;ah bohong."
Cek Si Kabayan, "Ulah kawatir, kula bela pati ka kiai, eta deui tah dititah ngaku hatut, henteu sapiraha gatina, sanajan nu matak modar ogeh, kula dilakonan."
Geus kitu teu kacarita kawin deui, laju nyenyembah bae ka mitohana, Si Kabayan henteu daek jauh di burieun kiaina bae. Barang datang ka imah mitohana eta mitohana lalaki jeung mitohana bikang sarta panganten bikang tea geus nunggu diuk ngabrak, ngampar samak di tepas.
Ari cat kiaina nincak kana taraje dek unggah cekuk hatut; kiaina ngalieuk ka buri, cek kiaina, "Nya saha nu hatut?"
Cek Si Kabayan, "Kula."
Ari nincak deui kana hambalan taraje, cekuk hatut, diaku ku Si Kabayan kitu jeung kitu bae; ari ngunjungan ka mitohana, barang nonggeng cekuk hatut, ngalieuk deui ka buri, cek kiaina, "Nya saha nu hatut?"
Cek Si Kabayan, "Kula." Jadi hatut nu sakitu lobana eta geus cekuk bae, kabeh diaku bae ku Si Kabayan, geus ngarasa meunang upah ali cacag nangka.
Barang kiaina geus ngunjungan ka motohana jeung ka baris kolot-kolot nu aya di dinya jeung ku ewena geus diunjungan laju kiaina dititah douk dina kasur ngarendeng jeung ewena, barang gek eta douk dina kasur ngaren bae hatut nu panggedena, sorana bae kocapan, "Berkepek kepek kepek kepek kepek kepek." Ti dinya burung Si Kabayan teu kawawa ku isin, dititah hatut sakitu gedena jeung lojor, laju Si Kabayan, "Top tah ali, anggur teu boga cacag nangka samanan titah ngaku hatut jangjangan ieuh," laju lumpat, jadi kiaina geh milu lumpat deui, teu kawawa ku isin hatutna katangen kabeh.
Sumber: Lui Maria Coster Wijsman, Uilspiegel - Verhalen in Indinesie: In Het Biezonder in de Soendalanden, 1929


text:
Untuk setetes darah…… dalam cawan hati yang terluka
Duh jungjunan sadar eum… tong kamalinaan teuing atuh
ulah nunggu kalangkang robah warna jadi bodas
nyangsareakeun hate ngabelaan angin nu teu bisa di tewak
geura teang dahan nu bisa di pake muntang
geura teang batu nu bisa ditincak geusan nangtung
tong jangkung teuing mawa harepan hate bisi labuhna nyeri
qeura buka tah soca ngarah bisa maca kanu rek wakca
yen hirup geus diciptakeun papasangan
aya beurang aya peuting, aya caang aya poek
hirup, pati, dunya mah…. lain urang nu ngatur
urang teu boga hak…
geura pasrahkeun diri kanu maha suci
hudangkeun harepan anyar sugan kasorang
Filed under: Jembar Emutan |